Emin Ağalarov "Mənim Azərbaycanım" deyə oxudu\n20:21 24.10.2018 (Yenilənib 19:52 24.10.2018)\nAzərbaycanın xalq artisti Emin Ağalarov məşhur rusiyalı bəstəkar Maksim Fadeyevlə birlikdə özünün yeni "Moy Azerbaydjan" (Mənim Azərbaycanım) duetini oxuyub\nBAKI, 24 oktyabr — Sputnik. Azərbaycanın xalq artisti Emin Ağalarov məşhur rusiyalı bəstəkar Maksim Fadeyevlə birlikdə özünün yeni "Moy Azerbaydjan" (Mənim Azərbaycanım) duetini oxuyub.\nSputnik Azərbaycan-ın məlumatına görə, Emin Ağalarov bu duetdən fraqmenti özünün Instagram sosial şəbəkəsindəki səhifəsində paylaşıb. Mahnının müəllifləri Maksim Fadeyev və Olqa Seryabkinadır.\nA post shared by eminofficial (@eminofficial) on Oct 24, 2018 at 12:18am PDT\n"Mənim dəyərli dostum Maksim Fadeyevlə oxuduğum yeni duet - "Moy Azerbaydjan". Bu mahnı doğmalar haqqındadır: ev, ana, vətən və məhrəm olan hər şey. Orada əsl və ən səmimi hisslər və emosiyalar əksini tapıb. Maksla bağlı olan hər şey şedevrdir və mən ona bu cür gözəl hədiyyə üçün minnətdaram" - Ağalarov yazıb.\nİfaçı qeyd edib ki, onun bu dueti yeni "Səmadan qorxmurduq" albomunda yer alıb. Həmin albom isə Rusiya və MDB-nin bütün rəqəmsal platformalarda girişə açıqdır.\nMaksim Fadeyev - sovet və rus bəstəkarı, musiqi prodüseri, ifaçı-müəllif, aranjemançı, rejissor və aktyorudur.\nAzərbaycan, Instagram, klip, mahnı, Emin Ağalarov


Bəstəkarlar İttifaqında 20 Yanvar şəhidlərinin xatirəsi anılıb » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\n19 Yanvar 2020, 13:00\nAzərbaycan Bəstəkarlar İttifaqının Konfrans zalında 20 Yanvar faciəsi dərin hüzünlə anıldı. Ön sözü Azərbaycan Bəstəkarlar İttifaqının Katibi, Əməkdar İncəsənət xadimi, professor Cəlal Abbasov açaraq bu faciənin Azərbaycan xalqının tarixində yer alan əhəmiyyətindən geniş şəkildə danışdı.\nDaha sonra Sənətşünaslıq üzrə fəlsəfə doktoru, dosent, Azərbaycan Milli Konservatoriyasının dekanı Leyla Quliyeva "Azər Rzayevin "Bakı – 90” Simfoniyası haqqında” məruzəsi ilə və Əməkdar Mədəniyyət işçisi, Sənətşünaslıq üzrə fəlsəfə doktoru Səadət Təhmirazqızı "Azərbaycan bəstəkarlarının yaradıcılığında şəhidlik mövzusu” adlı məruzəsi ilə çıxış etdilər.\nProqramda Azər Rzayevin "Bakı – 90” Simfoniyası (DVD) Kamran Nəsirovun "Yanvar Elegiyası” qoboy və piano üçün (elektron səslənmə) Şəmsəddin Qasımovun "Şəhidlər” mahnısı (DVD) Azad Zahidin mahnıları – "Şəhidlər”, "Bayraqtəpə qartalları” (DVD) əsərləri təqdim olundu.\nDaha sonra Azərbaycan Bəstəkarlar İttifaqının və Azərbaycan Yazıçılar Birliyinin üzvü Aysel Kərim "20 Yanvar hadisələrinin Azərbaycan mədəniyyətində təcəssümü” adlı məruzəsi ilə çıxış edərək aşağıda qeyd olunan nüanslara toxundu. Məruzəsindən sonda müəllifi olduğu – "Başını dik tut vətən” adlı şeirini ilk dəfə olaraq həmin konfransda təqdim etdi.\nAzərbaycan xalqının zəngin, şərəfli tarixində 1990-cı ilin 20 Yanvar günü qanlı qəhrəmanlıq və faciə səhifəsi kimi əks olunur. Həmin gün vətənimizin azadlığı və ərazi bütövlüyü uğrunda əsl mübarizə tarixidir. Bakınınmeydanlarına çıxaraq müstəqil dövlət yaratmaq və öz suverenliyini əldə etmək üçün kəskin etirazını nümayiş etdirən geniş xalq kütləsinə qarşı sovet ordusu döyüş hissəsini yeridərək Azərbaycanda dəhşətli bir terror aktı törətdilər. Xalqın azadlığını, şərəf və ləyaqətini hər şeydən uca tutan vətən övladları şəhidlik zirvəsinə ucaldılar. Bu faciə eyni zamanda bəşəriyyətə, humanizmə, insanlığa qarşı törədilmiş müsibət idi.Qanlı Yanvar faciəsinin 30-cu il dönümü ərəfəsindəyik.\nTariximizin qanlı və şanlı səhifəsini yazaraq əbədiyaşarlıq hüququ qazanan vətən oğullarının fədakarlığını yüksək dəyərləndirən Ulu öndər Heydər Əliyev deyib;"20 Yanvar şəhidlərinin qəhrəmanlığı Azərbaycan xalqı üçün, Azərbaycan gəncləri üçün örnəkdir. Azərbaycanın bu günki nəsilləri də, gələcək nəsilləri dəşəhidlərin qəhrəmanlığından nümunə götürəcəklər. Azərbaycan xalqının milli azadlığını qorumaq üçün daim mübarizədə olacaqlar. Daim qəhrəmanlıq və vətənpərvərlik nümunələri göstərəcəklər. Ona görə də şəhidlərin həlak olması bizim üçün nə qədər qəm-qüssə doğurursa, nə qədər ağır itkidirsə, o qədər də xalqımız üçün qəhrəmanlıq nümunəsi, örnək kimi milli sərvətimiz, milli iftixarımızdır”\n"Əbədi Məşəl” abidə kompleksinin yaradılması fikri ilk dəfə 1994-cü ildə irəli sürülüb. Ümummilli lider Heydər Əliyevin təşəbbüsü ilə Milli Məclisdəşəhidlərin xatirəsini əbədiləşdirmək məqsədi ilə abidə yaradılması qərarı da qəbul olunur."Əbədi Məşəl” abidə kompleksinin 9 oktyabr 1998-ci il tarixində açılışı olmuşdur. 2007-ci ildə isə Prezident İlham Əliyevin sərəncamı ilə Əbədi Məşəl abidəsinin sütunları hündürləşdirilib, abidədəki səkkizguşəli ulduz, səkkizguşəli güzgünün məsamələri qızılla işlənilmişdir.\nAzərbaycan Respublikasının prezidenti cənab İlham Əliyev "Şəhidlər ölmür, onlar bizim qəlbimizdə əbədi yaşayırlar” şüarı ilə şəhidlərin xatirəsinin əbədiləşdirilməsi və adlarının uca tutulması üçün mühim tədbirlər icra etməkdədir.\n20 Yanvar faciəsi ilə əlaqədar hər il Mədəniyyət müəsisələrinin xüsusi hazırlıq əməyini qeyd etmək mütləqdir. Azərbaycan xalqına yaşadılan bu və digər faciələrlə bağlı keçirilən tədbirlərin missiyası böyükdür. Bu faciə ilə əlaqədar konfrans, toplantı və mühazirələrdə yaxından iştirak etmək hər bir ziyalının borcudur.Azərbaycan mədəniyyətində yaradıcı insanlar tərəfindən qanlı 20 Yanvar faciəsini əks etdirən müxtəlif sənət əsərləri yaranıb və yaranmaqdadır.Şairlərin, yazıçıların, bəstəkarların, rəssamların, heykəltaraşların, rejissorların yaradıcılığında öz əksini geniş şəkildə tapmaqdadır. 20 Yanvar faciəsinin Azərbaycan mədəniyyətində yeri və tarixləşməsi ilə əlaqədar belə əsərlərin yaranmağı böyük önəm kəsb edir.Beləki yetişən gəncliyin vətənpərvər ruhda formalaşmağı, bu faciəni geniş formada dərk etməyi, şəhidləri, qəhrəmanları tanımağı mühimdir.Vətənə həsr edilən sənət əsərlərinin hər biri dövlət tərəfindən yüksək dəyərləndirilir və tarixin bir parçasına çevrilir.\n20 Yanvar mövzusu ədəbiyyatımızda daim geniş vüsət tapmışdır. O faicədən dərhal sonra Azərbaycan publisistlərində siyasi hadisələrə qarşı operativ maraq və münasibət yarandı. Şəhid olan insanlarımızın faciəsini, ağrılı həqiqətləri, dözülməz kədəri poetik düşüncələri ilə əhatələndirənXalq şairi Bəxtiyar Vahabzadə, Xəlil Rza Ulutürk, Məmməd Araz, Nəbi Xəzri, Nurəngiz Gün, Cabir Novruz, Məmməd Aslan, Zəlimxan Yaqub, Nüsrət Kəsəmənli kimi yazarlarımızın adlarını qeyd edə bilərik. Vətən mövzusunda təsirli şeirlər, hekayə, povest, mərsiyyə, bədii əsərlər və romanlara rast gəlirik. Davamlı olaraq bu mövzuda antologiyalar nəşr olunmaqdadır.\nBugünəcən bir çox bəstəkarlarımız vətən mövzusunda simfonik əsərlər, simfonik poemalar, kantatalar, vokal instrumental əsərlər, mahnılar, fortepiano üçün əsərlər yazıblar və yazmağa davam edirlər. Xalq artisti Cövdət Hacıyev, Azər Rzayev, Azad Zahid, Oqtay Rəcəbov, Nazim Quliyev, Sevda İbrahimova, Məmməd Cəfərov, İbrahim Mirzəzadə, Azər Dadaşov kimi bəstəkarlarımızın adlarını vurğulaya bilərik. Təkcə matəm günlərində deyil mütəmadi olaraq bu əsərlər mədəniyyət ocaqlarında eyni zamanda televiziyaların musiqi proqramları redaksiyalarında və radiolarda səslənməkdədir.\nTarixin belə qanlı günlərinin yaddan çıxmaması üçün ən gözəl sənət nümunələrdən biri də rəsm əsərləridir. Rəssamların ərsəyə gətirdiyi tablolar həmin tarixə ölməzlik qazandırır.Xalq rəssamı Mikayıl Abdullayev, görkəmli fırça ustası Rasim Balayev, rəngkar Hacırza Fərzəliyev, Həmzə Abdullayev, İsmayıl İsmayılov, Qafar Seyfullayev, Asim Səmədov, qrafika ustası Arif Hüseynov, Fəxrəddin Əliyev, Arif Ələsgərov kimirəssamların adlarını sadalaya bilərik.\nAzərbaycanın paytaxtı Bakının küçələrində və meydanlarında, parklarında və xiyabanlarında yerləşən heykəltaraşlıq əsərləri yer almaqdadır.\nBu istiqamətdə təhsil ocaqlarının, muzeylərin, kitabxanaların, kinoteatrların əməyini də xüsusilə vurğulamaq gərəkdir. Bu qanlı faciəyə həsr edilmiş ədəbi-bədii tamaşalar, bədii və sənədli filmlər yüksək səviyyədə nümayiş olunmaqdadır. O qanlı gecənin sözsüz ki, yaddaşlardan silinməyi qeyri mümkün haldır. Lakin həmin gecənin şahidi olmayan milyonlarla insanların 20 Yanvar mənzərəsinidüşüncələrində canlandırmağı çox mühimdir. Bunun üçün yaradıcı insanlar öz tövhələrini bəxş edərək bu faciənin təsvrini əsk etdiribvətən qarşısında borcunu qismən də olsa yerinə yetirmək istəyir.\nAzərbaycan kino xadimləri 20 Yanvar faciəsinə tez-tez müraciət edərək bir çox ekran əsəri ərsəyə gətirib və gətirməkdədir. "Qanlı Yanvar filmi”, "Hüznlü ana” filmləri, "Azadlıqla bitən SOS” kimisənədli filmlərin adını çəkə bilərik. Və bir məsələyə xüsusilətoxunmalıq ki, həmin gecə bu ağır qətliam bir neçə operatorlar tərəfindən lentə alınıb. Əməkdar İncəsənət Xadimi Cahangir Zeynallı və onun həmkarları yüksək vətənpərvərlik göstərərək, çox çətinliklə də olsa bu videolentləri ərsəyə gətiriblər. Faciəni əsk etdirən kadrların olmağı olduqca təqdirəlayiqdir. Bu gün dünyaya haqq səsimizi, harayımızı məhs bu videolentlər vasitəsilə duyurub, yaya bilirik. Bu görüntülərin hər biri köməyimizə çataraq növbəti əsrlərə ötürüləcək tarixi bir sənəddir.\nHər bir xalqın ağrı-acısını, dərd-kədərini, faciələrini tarixdə yaşadan, unudulmağa müsaidə etməyən minlərlə bədii əsəri, şeiri, musiqisi, kinosu, rəssamlıq və memarlıq nümunələri vardır. Bu əsərlər yaralarımızı sağaltmasa da ovutmağa çalışır. 20 Yanvar Faciəsinin və digər faciələrimizin yaddaşlardan silinməyinə imkan verməmək hər bir azərbaycanlının ən ümdə görəvidir. Tanrı şəhidlərimizin ruhunu şad etsin.\nBaşını dik tut vətən\nQoy başına dönüm sənin, Yenilməsən, yenilmərik,\nAzalsın bütün dərd-sərin. Hər an sənlə bərabərik.\nYerinə mən başımı əyim, Biz qürurlu bir millətik,\nSən başını dik tut vətən. Sən başını dik tut vətən.\nCanımızdan dəyərlisən, Sən də yatar əcdadımız,\nAldığımız nəfəs sənsən. Sənə bağlı bu qanımız.\nBabalardan əmanətsən, Sənsiz qopar harayımız,\nTorpağında izim qalar, Dağın, daşın olum sənin,\nVətən adlı sözüm qalar. Hilal qaşın olum sənin.\nBir daş dəysə gözüm dolar, Qoy göz yaşın olum sənin,


Güləş : Firdovsi Umudov: “İdmançının məsuliyyəti, təlim tərbiyəsi mənim üçün hər şeydən önəmlidir.” : Xəbərlər : İdman xəbərləri\nFirdovsi Umudov: “İdmançının məsuliyyəti, təlim tərbiyəsi mənim üçün hər şeydən önəmlidir.”\nSayta qoyulub: 09:08 07.05.2012 (284 dəfə oxunub)\n(Səmayə Məmmədova)-S.M: Firdovsi müəllim, artıqsərbəst güləş üzrə lisenziya xarakterli yarışlar bitti. Ümumilikdə sərbəst güləşçilərimizin qazandıqları lisenziyalara nəzər salsaq, sərbəst güləş üzrə yığma komandanın böyük məşqçisi kimi vəziyyəti necə qiymətləndirə bilərsiniz?\n(Firdovsi Umudov)-F.U: Sərbəst güləşçilərimiz London Yay Olimpiya oyunlarına 6 lisenziya qazanıblar. Ümumilikdə pis göstərici deyil. 60 kq-da Toğrul Əsgərov, 66 kq-da Cəbrayıl Həsənov, 74 kq-da Əşrəf Əliyev, 84 kq-da Şərif Şərifov, 96 kq-da Xetaq Qazyumov və 120 kq-da Cəmaləddin Məmmədov Azərbaycanı Londonda təmsil edəcəklər. Onların hər biri Avropada, dünyada kifayət qədər yaxşı tanınan idmançılardır. Nəticə etibarı ilə sözün əsl mənasında çox düz, yəni bizim inandığımız, qələbəsinə ümid bəslədiyimiz idmançılar lisenziya qazanıblar.\nS.M: Firdovsi müəllim, dünən Mahmudla bağlı yaşananlar heç də xoşa gələn hadisə olmadı. Azərbaycan güləş federasiyası dünya güləş federasiyasına etirazını bildirdimi?\nF.U: Azərbaycan daim istər Avropa, istərsə də Dünya çempionatlarından vətənə 55 kq çəki dərəcəsində hər zaman medalla dönüb. Dünən Mahmuda qarşı edilən haqsızlıq, bizə çox pis təsir etdi. Yığma komandanın baş katibi Əjdər Cəfərov öz etirazını bildirsə də, amma qalibiyyət monqolustanlı idmançıya verildi. Bilirsiz, burada müəyyən məqamlar var. Dünyada güləşin inkişaf etdiyi, amma hələ də lisezniyası olmayan ölkələr var. Odur ki, belə yarışlarda bəzi hallarda hakimlər belə məqamlara fikir verərək, lisenziyası olmayan ölkələrə bu cür təkan verirlər. Özünüz də gördüyünüz kimi, əgər 3 hakim 3 xal verirsə, onu silmək çətin məsələdir. Amma, xallar silindi.\nS.M: Bu məqamlar Sizcə idmançının mənəvi zərbə almasına səbəb olmur?\nF.U: Səmayə, belə hallar çox olur. İdmançı bu məqamları görüb qətiyyən ruhdan düşməməlidir. Əksinə. Mahmudun gələcəyi hələ qabaqdadır. O, çox güclü idmançıdır. Gəncdir. Özünü necə hiss etməsindən asılı olaraq, Bakıda keçiriləcək Dünya Kubokuna qatılması məqamı var. Mən onun parlaq karyerasına inanıram.\nS.M: London Yay Olimpiya oyunlarına bundan sonrakı hazırlıq necə olacaq?\nF.U: Çox az vaxt qalıb. Təbii ki, təlim məşq topmantıları, davam edəcək. Eyni zamanda qarşıda bizi 2 böyük turnir gözləyir.\nS.M: Firdovsi müəllim, Sizdə idmançıya qarşı tam fərqli- məşqçinin idmançıya yox, atanın oğula münasibəti var. Bu nədən irəli gəlir- məsuliyyətdən, xasiyyətdən ya idmançıya olan münasibətdən?\nF.U: Mən heç vaxt heç bir idmançıya fərq qoymuram. Həqiqətən, bu gün ölkə başçısı, cənab İlham Əliyev, güləş federasiyasının rəhbərliyi, Gənclər və İdman nazirliyi güləşçilər üçün hər bir şəraiti yaradır. Güləşçiyə sadəcə vaxtında məşqlərinə gəlib, məşqçinin tapşırıqlarına əməl etmək qalır. Bax bu cür idmançıya ürəyimi də verərəm. Çoxları bilir ki, mənim əmim oğlu yeniyetmələr arasında ikiqat Azərbaycan birinciliyinin qalibi idi. Amma mənim üçün onun mənə qohum olması yox, məşqlərə olan münasibəri daha önəmli idi. Məşqlərə vaxtında gəlməməsi, tapşırıqlara əməl etməməsi nəticəsində onu komandadan qovdum. Bu da digər idmançılara dərs oldu. Bilirsiz, idmançıda məsuliyyət, vətənə, bayrağa , millətə sevgi olmalıdır. Ancaq o zaman qələbədən söz gedə bilər. Bir də, məşqçi idmançısının psixoloji durumuna yaxşı bələd olmalıdr. Yarışa çıxan idmançıya onsuz da yeni heç nə öyrətməyəcəksən. Amma sən ona stimul verib, onu psixoloji ruhlandırmağı bacarmalısan.\nS.M: Firdovsi müəllim, son zamanlar rus mətbuatında Azərbaycan güləşi haqda xoşagəlməz yazılar dərc olunur. Siz böyük məşqçi kimi bütün bu deyilənlərə necə münasibət bəsləyirsiniz?\nF.U: Düzü, mənim üçün gülməlidir. Çünki, onların haqqında danışdıqları idmançılar artıq 6-7 ildir ki, Azərbaycan vətəndaşlarıdır. Azərbaycanda yaşayıb, Azrbaycan bayrağı altında çıxış edirlər. Bilirsiz, Azərbaycan idmanının inkişafı göz önündədir. Bu da təbii ki, bəzi ölkələri qıcıqlandırmaya bilməz. Nəticədə, deyilənlər, yazılanlar hakimlərə, BGF da öz təsirini müəyyən mənada göstərir. Deyirlər ki, biz hakimləri satın alırıq. Amma, dünən Mahmudun qrupuna ən güclü idmançılar düşmüşdü. Şərif Şərifov Dünya çempionatında yarışarkən onun püşkatması həqiqətən təəccüb doğurmaya bilməzdi. Hamısı çox təcrübəli və güclü idmançılar idi. Amma Şərif bacarığını nümayiş etdi. Biz belə şeylərə fikir verməməliyik. Qabaqda London Yay Olimpiya oyunları gəlir . (gülür)\nSəmayə Məmmədova Finlandiya. Helsinki


Ağcabedide dehşet: yezne arvadı, qaynanası ve qayınatasını gülleleyerek intihar etdi – YENİLƏNİB - Azadlıq Xeber\nAğcabedide dehşet: yezne arvadı, qaynanası ve qayınatasını gülleleyerek intihar etdi – YENİLƏNİB\n25.06.2016 / 20:07 xeber – Ağcabədidə kişi arvadı, qayınanası və qayınatasını qətlə yetirərək, intihar edib.\nAPA-nın Qarabağ bürosunun məlumatına görə, Ağcabədidə Xocavənd sakini Quliyev Ələsgər Əşrəf oğlu ailə münaqişəsi zəminində ov tüfəngi ilə arvadı Ayfan Səfərova, qaynanası Nazilə Səfərova və qayınatası Ənvər Səfərovu güllələyərək qətlə yetirib. Hadisə Quliyev Ələsgər Əşrəf oğlunun qayınatasının evində baş verib. Quliyev Ələsgər Əşrəf oğlu hadisəni törətdikdən sonra qəbiristanlıq yaxınlığında intihar edib.\nQətlə yetirilən Səfərov Ənvər, Səfərova Nazilə və Səfərova Ayfan Ağdam rayonu Mərzili kənd sakinləridir, Ağcabədi rayon ərazisində məskunlasıblar. Quliyev Ələsgər Əşrəf oğlu isə Beyləqanda məskunlaşmış Xocavənd sakinidir.\nŞahidlərin sözlərinə görə, hadisəni törədən şəxs ərazidən qaçmağa çalışıb, lakin, ərazinin Ağcabədi Rayon Polis Şöbəsinin əməkdaşları tərəfindən mühasirəyə alındığını görərək, özünə atəş açaraq intihar edib. mənbə : lent.az


Naxçıvanda müşavirə keçirilib.\nNaxçıvan Muxtar Respublikası Ali Məclisi Aparatının Humanitar siyasət məsələləri və ictimai təşkilatlarla iş şöbəsinin müdiri Surə Seyid çıxış edərək demişdir ki, muxtar respublikada innovativ inkişafa dayanan təhsil siyasəti həyata keçirilir. Təhsilin inkişafına dair yeni fərman və sərəncamlar imzalanır, maddi-texniki bazanın möhkəmləndirilməsi istiqamətində ardıcıl tədbirlər görülür. Naxçıvan Muxtar Respublikası Ali Məclisi Sədrinin "Ali və orta ixtisas təhsili müəssisələrində ixtisasların müvafiq təşkilatlara hamiliyə verilməsi haqqında" Sərəncamı elmin nəzəriyyə və təcrübə ilə inteqrasiyasına, təhsilə fərqli yanaşma mexanizminin formalaşmasına, qarşılıqlı və çoxşaxəli fəaliyyət planlarının hazırlanmasına və ən əsası dövlət kadr siyasətinin inkişafına səbəb olmuşdur. Bu Sərəncam səriştəyə əsaslanan insan resurslarını müasirləşdirmək, səmərəli əməkdaşlıq mexanizmi yaratmaq, müasir infrastruktur qurmaq, dünya təhsil standartlarına uyğun təhsil modeli formalaşdırmağa şərait yaratmışdır. Ötən dövrdə təhsil sahəsində hamiliklə bağlı kompleks tədbirlər, seminar və konfranslar, təcrübələr həyata keçirilmiş, təhsil yarmarkalarında pedaqoji profilli ixtisasların məzunlarının işlə təminatına tələbat artmışdır.\nNaxçıvan Muxtar Respublikasının rabitə və yeni texnologiyalar naziri Rövşən Məmmədov demişdir ki, muxtar respublikada əhalinin bütün təbəqələri müasir rəqəmsal xidmətlərdən istifadə imkanı əldə ediblər. Hazırda muxtar respublikanın telekommunikasiya əlaqələrini təmin edən 1600 kilometrdən artıq optik kabel xətləri mövcuddur.Fiber optik kabel xəttləri üzərində qurulan iri tutumlu telekommunikasiya şəbəkələri elektron xidmətlərin inkişaf etdirilməsinə, o cümlədən elektron hökumət, bank, maliyyə, vergi, təhsil, səhiyyə və digər sahələr üzrə elektron xidmətlərin inkişafına təkan vermişdir. Naxçıvanın beynəlxalq trans avroasiya fiber optik magistrallarına 2, qlobal internet sisteminə 4 tərəfli çıxışı vardır. Naxçıvan Muxtar Respublikası Ali Məclisi Sədrinin 2011-ci il 15 iyul tarixli Fərmanına əsasən "Elektron hökumət" portalı yaradılmışdır. "Bir pəncərə" prinsipi əsasında fəaliyyət göstərən 33 dövlət təşkilatı tərəfindən hazırda 291 elektron xidmət istifadəçilərə təqdim olunur. Bundan əlavə 150-yə yaxın dövlət və ictimai təşkilata elektron poçt ünvanları və domen adları verilmiş, həmin təşkilatların internet səhifələri hazırlanaraq qlobal şəbəkədə yerləşdirilmişdir. Hazırda muxtar respublika üzrə 236 elm və təhsil müəssisəsi, 17 muzey İnteraktiv Təhsil Sisteminə qoşulmuşdur. Məhdud Fiziki İmkanlılar üçün Naxçıvan Regional İnformasiya Mərkəzində yaradılan Distant Təhsil Mərkəzində fiziki məhdud imkanlı uşaqların sayı 24, audio kitabxanadan mütəmadi istifadə edənlərin sayı isə 375 nəfərdir.\nNaxçıvan Muxtar Respublikası Ali Məclisi Sədrinin 2015-ci il 27 iyul tarixli "Ali və orta ixtisas təhsili müəssisələrində ixtisasların müvafiq təşkilatlara hamiliyə verilməsi haqqında" Sərəncamına əsasən qarşıya qoyulan vəzifələrin icrası ilə əlaqədar Rabitə və Yeni Texnologiyalar Nazirliyi səylərini daha da artırmışdır. Çin Xalq Respublikasının Huawei şirkəti ilə 5 illik razılaşmaya uyğun olaraq 2016-cı ildən başlayaraq tələbərin şirkətin Şenjen şəhərindəki təlim mərkəzində 2 həftəlik təcrübə keçmələri təmin edilir. Həmçinin "Naxçıvan" Universitetində şirkət tərəfindən yaradılan "İnformasiya Kommunikasiya Texnologiyaları Mərkəzi" fəaliyyət göstərir. Naxçıvan Dövlət Texniki Kollecində isə nazirlik tərəfindən 5 fənn kabinəsi yaradılmışdır. Ötən ilin oktyabr ayında Naxçıvan Dövlət Universitetində "İdeyadan-Biznesə" ümumrespublika startap müsabiqəsi təşkil edilmiş, universitetin "Nuhland" komandası ölkə üzrə milli seçimdə 3-cü yerə layiq görülmüşdür. Bu ilin mart ayında isə "Azərbaycanın startapı" Milli turuna hazırlıq məqsədilə "İdeyadan Biznesə" startap layihəsinin Naxçıvan turunun təşkil edilməsi ilə bağlı "Tədbirlər Planı" hazırlanmışdır.\nNaxçıvan Muxtar Respublikası Ali Məclisinin Sədri Vasif Talıbov müşavirədə çıxış edərək demişdir: Naxçıvan Muxtar Respublikasında son illərdə təhsilin davamlı inkişafını təmin edən sərəncamların qəbul edilməsi, güclü təhsil infrastrukturunun, maddi-texniki bazanın yaradılması, yüksək ixtisaslı kadr hazırlığını təmin edən dövlət proqramlarının, layihələrin uğurlu tətbiqi təhsilin beynəlxalq standartlar səviyyəsinə uyğunlaşmasına təkan verir. "Ali və orta ixtisas təhsili müəssisələrində ixtisasların müvafiq təşkilatlara hamiliyə verilməsi haqqında" Naxçıvan Muxtar Respublikası Ali Məclisi Sədrinin 2015-ci il 27 iyul tarixli Sərəncamı ilə 3 ali, 3 orta ixtisas təhsili müəssisəsini əhatə edən 98 ixtisas və 1 lisey 31 təşkilata hamiliyə verilmişdir. Bu Sərəncamla hami təşkilatlar və təhsil müəssisələri arasında əlaqə genişlənmiş, qarşılıqlı əməkdaşlıq insan kapitalının inkişafına, iqtisadi cəhətdən dayanıqlı əmək bazarının yaradılmasına, təhsilverənlə işəgötürən arasında tələblərin formalaşmasına xidmət etmişdir.\nAli Məclisin Sədri demişdir: Bu gün Naxçıvan Dövlət Universitetində 60 ixtisas üzrə bakalavr, 42 ixtisas üzrə magistr, 15 ixtisas üzrə rezident, 11 ixtisas üzrə əlavə təhsil, Naxçıvan Müəllimlər İnstitutunda 8 ixtisas üzrə bakalavr, 3 ixtisas üzrə magistr, "Naxçıvan" Universitetində 15 ixtisas üzrə bakalavr, 6 ixtisas üzrə magistr, Naxçıvan Tibb Kollecində 8, Naxçıvan Dövlət Texniki Kollecində 8, Naxçıvan Musiqi Kollecində 10, peşə liseyi və məktəblərində isə ümumilikdə 22 ixtisas üzrə kadr hazırlanır. Kadr hazırlığı aparılan ixtisaslar muxtar respublikanın tələbatına tam uyğunlaşdırılmışdır. Hər il muxtar respublikada ali və orta ixtisas təhsili müəssisələrini 2200-dən artıq məzun bitirir. Peşə liseyi və məktəblərində isə hər il 3 mindən çox gənc müxtəlif peşələrə yiyələnir. Daim yeniləşən və təhsilin inkişafını tələb edən informasiyalı cəmiyyət kadr hazırlığı işinin yeni müstəvidə hazırlanmasını tələb edir. Ali Məclis Sədrinin "Ali və orta ixtisas təhsili müəssisələrində ixtisasların müvafiq təşkilatlara hamiliyə verilməsinə dair əlavə tədbirlər və innovasiyaların dəstəklənməsi haqqında" 3 aprel 2019-cu il tarixli Sərəncamı kadr hazırlığına müasir yanaşma və vətəndaşın cəmiyyətə hərtərəfli inteqrasiyasını təmin edir. Yeni Sərəncamla 3 ali və 3 orta ixtisas təhsili müəssisəsini əhatə edən 109 ixtisas və 1 lisey müvafiq 36 təşkilata hamiliyə verilmişdir. Əlavə olaraq "İdeyadan başlanğıca" devizi ilə hami təşkilatlarla hamiliyə verilən təhsil müəssisələri arasında innovasiyaya və dayanıqlı inkişafa əsaslanan yaradıcı düşüncəni və elmi-texniki tərəqqini əks etdirən yeni layihələrin - startapların həyata keçirilməsi nəzərdə tutulub.\nAli Məclisin Sədri aid təşkilatlara tapşırıqlar verərək demişdir: Müasir dövrdə təhsil cəmiyyətin inkişafını təmin edən aparıcı istiqamət kimi davamlı olaraq yeniləşmə, ən son texnologiyalardan istifadə yolu ilə mütərəqqi ideyaların, bilik və bacarıqların tətbiqi xarakterini alır. Müasir əmək bazarında praktik bilik və bacarıqlara yiyələnmiş kadrlara tələbat artır. Buna görə də hami təşkilatlar ali və orta ixtisas təhsili müəssisələri ilə birlikdə kadr hazırlığına diqqəti artırmalı, qarşılıqlı əməkdaşlıq imkanlarından daha səmərəli istifadə etməli, kadrların ixtisas üzrə təcrübi bilik və bacarıqlarının artırılmasına nail olmalıdırlar. Bu səbəbdən hami təşkilatlar və hamiliyə verilən qurumlar arasında görüşlər intensiv xarakter daşımalıdır. Hami təşkilatlarla hamiliyə verilən ixtisaslar arasında əməkdaşlıq yeni ideya mübadiləsinə və innovasiyaların yaranmasına gətirib çıxara bilər. Bu zərurətdən yaranan "Startap Naxçıvan" hərəkatının əsas məqsədi muxtar respublikada investisiya mühitini yaxşılaşdırmaq, yaradıcı düşüncəni və inkişafa xidmət edən ən yaxşı layihələri üzə çıxarmaq, innovativ ideyaların uğurlu biznes sahəsinə çevrilməsinə dəstək olmaqdır.\nQeyd olunmuşdur ki, təqdim edilən layihələrin son məqsədi real biznesin qurulmasına, xidmətlərin, sosial servislərin təqdim edilməsinə yönəlməli və effektiv innovasiyalar üzərində qurulmalıdır. Elmi inkişafa xidmət edən layihələr daha çox informasiya texnologiyalarının nailiyyətlərini özündə əks etdirməli, ölkədə yeni əmək bazarının və təhsil iqtisadiyyatının formalaşmasına xidmət etməlidir. Ali və orta ixtisas təhsili müəssisələri hamiliyə verilən təşkilatlarla birlikdə "Startap Naxçıvan" hərəkatı çərçivəsində startapçılar üçün yerli və beynəlxalq səviyyəli təlimlər təşkil etməlidir.\nAli Məclisin Sədri demişdir: Hami təşkilatlar və hamiliyə verilən təhsil müəssisələri yeni formalaşmaqda olan startapçıları, startap komandalarını əmək bazarının spesifik xüsusiyyətləri ilə tanış etməli, startapçılar arasında əlaqələri gücləndirmək məqsədilə hər il "Startap festivalı" keçirməlidir. Rabitə və Yeni Texnologiyalar Nazirliyi aid təşkilatların təklifləri əsasında layihələrə, o cümlədən startap fəaliyyətinə nəzarət mexanizmini asanlaşdıran internet portalının yaradılmasını təmin etməlidir. Təhsil Nazirliyi ali məktəblərin professor və müəllim heyətləri ilə yeni dərslik və dərs vəsaitlərinin müzakirəsinə diqqəti artırmalı, Mədəniyyət Nazirliyi açıq dərslərin, ustad dərslərinin, dəyirmi masa və müzakirələrin keçirilməsini diqqətdə saxlamalı, tələbələrin mütaliəsinin, tarix və mədəniyyətimizə dair biliklərinin zənginləşməsi üçün müvafiq ixtisasların buklet, kitab və broşurlarla təmin olunmasına köməklik göstərməlidir. Gənclər və İdman Nazirliyi Əlahiddə Ümumqoşun Ordu ilə birgə gənclərin hərbi vətənpərvərlik işini diqqətdə saxlamalı, Gənclər Fondu ilə birlikdə maarifləndirici tədbirlərin keçirilməsini təmin etməlidir. Gənclər ideya və bacarıqlarına uyğun istiqamətləndirilməli, onların ideyaları sosial şəbəkələr vasitəsilə yayılmalı, fərqlənən gənclər mükafatlandırılmalıdır.\nTapşırılmışdır ki, Səhiyyə Nazirliyi hami ixtisaslarla birgə elmi konfransların təşkilinə diqqəti artırsın, Tibb fakültəsi müəllimlərinin nəşr etdikləri dərs vəsaiti və dərsliklərin səhiyyə müəssisələrində müzakirələrini keçirsinlər. "Auditoriyadan xəstəxanaya" devizi altında xəstəxanalardan Naxçıvan Dövlət Universitetinin Tibb fakültəsinin və Tibb kollecinin tələbələrinə cərrahiyyə prosesinin onlayn yayımını təşkil etsinlər. Əmək və Əhalinin Sosial Müdafiəsi Nazirliyinə tapşırılır ki, əmək bazarının tələblərinə uyğun kadr hazırlığı işinə nəzarəti artırsın, sosial layihələrin həyata keçirilməsini davam etdirsin. Turizm Departamenti muxtar respublikanın turizm potensialının internet üzərindən tanıdılması və təbliğində tələbələrin iştirakını, onların yaradıcı baxışından səmərəli istifadəni təmin etsin.\nMüşavirədə Ali Məclisi Aparatının Humanitar siyasət məsələləri və ictimai təşkilatlarla iş şöbəsinə tapşırılmışdır ki, "Naxçıvan Muxtar Respublikasında startapın inkişaf perspektivləri" adlı respublika konfransının keçirilməsini təmin etsin. Həmçinin "Kəşf et, öyrən, yarat!" devizi altında startap günlərinin keçirilməsi təmin edilsin. Startap fəaliyyətinə nəzarət mexanizmini asanlaşdıran internet portalının yaradılması və fəaliyyətinə nəzarət, startapla bağlı məlumatlandırıcı buklet, broşur və kitabçaları hazırlasın.


Konturun yalnız makiyaj bir şey olduğunu söyləyən kim? Evdə tətbiq edin! - Faydalı - 2021\nKonturun yalnız makiyaj bir şey olduğunu söyləyən kim? Evdə tətbiq edin!\nPinterest: Mari Sai\nKim Kardashian bunu dəb halına gətirdiyindən, texnikası kontur Makiyaj həvəskarları arasında böyüməyə davam edən bir müvəffəq oldu (sadəcə İnstaqrama və ya dərslərinə baxmaq lazımdır makiyaj etmək youtube-dan). Bir fırça vuruşu ilə bir üzü kəsə biləcəyiniz şəkildə, niyə evlərlə eyni iş görmürsən? Uzatmaq, müəyyənləşdirmək, işıqlandırmaq ... Deco texnikalarımızı izləyin və eviniz yeni görünəcək!\nReklam - Alan dərinliyi altında oxumağa davam edin\nİstəsən hər hansı bir otağın sahəsinin dərinliyi ilə oynayın, a seçin müxtəlif ölçülü çiçək naxışları ilə divar kağızı. Bu şəkildə, a yaratmaqla gözü aldatacaqsınız üçölçülü optik illüziya, və çox gözəl bir fon olacaq!\nYüklər bitdi! Kiçik bir mətbəxiniz varsa, qonaq otağına açın və birini əldə edəcəksən müasir paylama və daha çox vizual genişdir.\nSadə qədər faydalı bir hiylədir vanna otağının aynasını pəncərənin önünə qoyun. Beləliklə, daha çox təbii işıq olduğu görünəcək!\nPinterest: Conchi Candela\nPərdələr: bəli ya yox?\nKiçik bir otaq varsa və vizual məkanı genişləndirməlisiniz, seçin yüngül materiallardan və düz rənglərdən hazırlanan pərdələr, heç bir iz yoxdur!\nBaş qəhrəman yatağı\nİstəyirsən Yatağınız bütün gözlərin mərkəzidir? Hündür tavanlara sahib olmaq üçün şanslısınızsa, çəkinməyin və bir forma kanopda düzəldin!\nPudra rəngli fonlar ətrafa çox işıq qatır, bu divar kağızı ekzotik motivlərlə.\nPinterest: Roll & Hill\nKiçik bir vanna otağınız varsa, izah etmək vaxtı gəldi küvetlə vidalaşın! Ancaq bunun üçün duş yerindən imtina etməyiniz lazım deyil, əvvəlki kimi səthi tuta bilərsiniz, ancaq vanna otağı daha geniş görünəcəkdir.\nPinterest: Marian Cu\nKim çox əhatə edir, çox şey itirir\nŞəkillərin divarlarını doldurmaqla göz, onları nə qədər çox doldurursan, sahə daha kiçik və daha böyük görünür.\nA seçin alt bölgədəki mebel üçün açıq rəngvə üstü ağ. Nə qədər olduğunu görəcəksən işıq mətbəxinizi qazanın!\nPinterest: Clara Zafra\nAşağı tavanlarınız varsa və görmə sahəsini genişləndirmək istəyirsən, hündür vaza ilə bəzəyin onları seçmək əvəzinə kiçiklər. Dərhal fərqi görəcəksiniz!\nPinterest: Fran Amorós\nHollivudun "ulduzu": Bu ev digərləri arasında Frank Sinatraya da aid idi\nTəkrar emal edilmiş materiallarla təmir edilmiş kiçik bir mənzil\nPəhrizinizə inteqrasiya etməli olduğunuz D vitamini ilə zəngin qidalar\nMickey Mouse və Minnie yeni səhər yeməyimiz yoldaşlarımız olacaq\nQızartma üçün tövsiyələr, məsləhətlər və aksesuarlar\nCopyright 2021 \_ Konturun yalnız makiyaj bir şey olduğunu söyləyən kim? Evdə tətbiq edin!...


18 Sentyabr 2020, 18:06\nÖtən həftə “Nar”ın dəstək olduğu “Baku Fight Lab” boks klubunun təşkilatçılığı ilə Azərbaycanda ilk dəfə “Peşəkar Boks Gecəsi” keçirilib. Azərbaycan Peşəkar Boks Federasiyasının lisenziyası əsasında keçirilən tədbir Azərbaycan boksçularının beynəlxalq arenada tanıtımı məqsədi daşıyır.\n“Boks gecəsi”ndə 16 peşəkar boksçu ümumilikdə 8 döyüş keçirib. Döyüşlərdə peşəkar rinqdə təcrübəsi olan boksçularla yanaşı, həmçinin həvəskar karyerasında böyük nailiyyətlər qazanmış və peşəkar rinqdə debüt edən idmançılar da iştirak edib.\n“Peşəkar Boks Gecəsi” çərçivəsində keçirilən bütün görüşlərin nəticələri beynəlxalq boks statistikasında nəzərə alındığına görə hər bir qalibiyyət boksçunun gələcək karyerasında bir pilləyə çevrilir. Azərbaycan Peşəkar Boks Federasiyasının prezidenti Artyom Həsənovun, 1-ci vitse-prezidenti Fərhad Acalovun və baş katibi Orxan Muxtarovun, eləcə də Azərbaycanın ilk və yeganə peşəkar boks promouteri Ziya Əliyevin xüsusi əməyi nəticəsində Azərbaycan ilk peşəkar boks gecəsi yüksək səviyyədə təşkil edilib.\nBoks həvəskarları və “Baku Fight Lab” boks klubunun azarkeşləri Boks gecəsini sentyabr ayının 18-i saat 21:00-da “CBC Sport” telekanalında izləyə biləcəklər.\nMövcud pandemiya səbəbindən tədbir açıq hava məkanında, tamaşaçılar olmadan, xüsusi karantin rejiminin bütün tələblərinə uyğun olaraq və zəruri təhlükəsizlik qaydalarına riayət olunmaqla keçirilib.\nQeyd edək ki, mobil operator “Nar”la yanaşı, “Peşəkar Boks Gecəsi”nin keçirilməsinə Azərbaycanda “Zontes” motosikletlərinin satışı və xidməti ilə məşğul olan “Zontes Baku”, müxtəlif idman növlərinin inkişafında mühüm rol oynayan, həvəskar idmana peşəkar yanaşma devizi ilə çalışan “Azfar Group” və “İydə” parfümeriya evi də dəstək olub.\n28 Oktyabr 2020, 15:54\n29 Oktyabr 202014:19\n29, Oktyabr - 08:45269\n29, Oktyabr - 09:07245\n29, Oktyabr - 12:33239\n29, Oktyabr - 11:58237\n29, Oktyabr - 11:38234\n28, Oktyabr - 21:17688\n23, Oktyabr - 18:03593


12:43 07 İyun 2019\nBakı Ağır Cinayətlər Məhkəməsində hədə-qorxu ilə pul tələb etmədə təqsirləndirilən Realliq.info saytının baş redaktoru İkram Rəhimovun cinayət işi üzrə məhkəmə prosesi davam edib.\nFemida.az APA-ya istinadən xəbər verir ki, hakim Əlövsət Abbasovun sədrliyi ilə keçirilən prosesdə hakim bildirib ki, cinayət işi üzrə zərərçəkən şəxslərdən Bəxtiyar Həsənov dindirilməyib: "Həmin şəxs məhkəməyə teleqram vuraraq ürək əməliyyatı keçiridiyi üçün prosesdə iştirak edə bilməyəcəyini deyib. Zərərçəkən şəxs istintaqa ifadəsini təsdiq edib və İkram Rəhimovla bağlı heç bir şikayət və tələbinin olmadığını deyib".\nTəqsirləndirilən şəxs və vəkil Elçin Sadıqovun zərərçəkən Bəxtiyar Həsənovun məhkəməyə gətirilməsini tələb edib. Lakin hakim müdafiə tərəfinin vəsatəti təmin etməyib.\nProsesdə məhkəmə istintaqının başa çatması ilə bağlı qərar qəbul edib. Prokuror çıxış edərək İkram Rəhimovun 6 il 6 ay müddətə azadlıqdan məhrum edilməsini tələb edib.\nVəkil Elçin Sadıqov müdafiə çıxışı üçün məhkəmədən vaxt istəyib. Proses iyunun 12-də davam etdiriləcək.\nBildirilib ki, məhkəmə qərarı əsasında aparılan əməliyyat tədbirləri ilə İ.Rəhimovun əlaqəsində olan şəxslərlə birgə göstərilən silsilə cinayət əməlləri müfəssəl qeydə alınıb. O, ötən il oktyabrın 26-da Cinayət Məcəlləsinin 182.2.1 və 182.2.2-cimaddələri üzrə (qabaqcadan əlbir olan bir qrup şəxs tərəfindən təkrarən hədə-qorxu ilə tələb etmə) cinayət əməllərində şübhəli şəxs kimi saxlanılaraq, cinayət məsuliyyətinə cəlb edilib.\nProkuror dələduzluqda ittiham edilən sabiq məmura ağır cəza istədi\nProkurorluq orqanlarında “Könüllülük hərəkatı”nın davamlılığı təmin olunur


Motivasiya – Murad Mammadov\nMotivasiya nədir və necə yaranır ?\n109. 179 совпадения\nMotivasiya ( lat. movēre -dən “hərəkət etmək”) – hərəkətə təkan ; insan davranışını idarə edən psixofizioloji proses onun istiqamətini, təşkilatını, fəaliyyətini və sabitliyini təyin edir; insanın öz ehtiyaclarını aktiv şəkildə təmin etmək qabiliyyəti.\nMotivasiya nədir və necə yaranır ? oxumağa davam et\nYayım tarixi 20.04.2022 20.04.2022 Kateqoriyalar MotivasiyaEtiketlər motivasiya, psixologiyaLeave a comment on Motivasiya nədir və necə yaranır ?\nEkranda gördüyünüz şəkillərim indi deyəcəklərimin nə qədər real olmasının göstəricisidir.\nDepressiya bezdirib ? Ondan xilas olmaq üçün həyatımızı asanlaşdıracaq 4 məsləhət oxumağa davam et\nYayım tarixi 13.11.2021 15.11.2021 Kateqoriyalar MotivasiyaLeave a comment on Depressiya bezdirib ? Ondan xilas olmaq üçün həyatımızı asanlaşdıracaq 4 məsləhət\nYayım tarixi 25.06.2021 03.07.2021 Kateqoriyalar Motivasiya, Sosial, ƏlillikEtiketlər özünüinkişaf, motivasiyaLeave a comment on #Motivasiya – İnsanların biri birindən fərqlənmələri təbiət qədər təbiidir\nİradəni gücləndirməyin 10 qaydası\nNə zaman ki, insanlarla istəklərindən, planlarından söhbət edirəm, diqqət edirəm ki, əksəriyyəti bu istəklərini reallaşdırmaq üçün, iradə güclərinin azlığından şikayətlənirlər.\nBəs ümumiyyətlə güclü iradəyə sahib olsaq nə ola bilər ?\nBaşlatdığımız fəaliyyətləri yarıda burxamyaraq, müsbət nəticə əldə edənə qədər davam etdirə bilərik. (nəticədə sosial, iqdisadi uğurlar qazanmaq və.s mümkündür).\nÖyrəşdiyimiz, lakin bizi sevməkdən daha çox incidən insanları özümüzdən uzaqlaşdıra bilərik.\nLazımı qədər kilo atıb fit bədənə sahib ola bilərik.\nYuxarıdakıları etməyimizə əsasən iradəmizin yüksək səviyyədə olmamağı mane olur. Yəni, ya başlamağa, ya davam etdirməyə, ya da sona çatdırmağa iradəmiz çatmır.\nBütün bunları nəzərə alaraq, iradəni gücləndirməyin qaydasına dair effektiv bir məqaləni sizlər üçün tərcümə etmək qərara gəldim. Yazıda qeyd edilən bir çox qaydanı özüm də real həyatda istifadə edirəm. Zatənn buna görə hazırda şəxsi bloqumda bu yazını oxuyursunuz :)\nİradəni gücləndirməyin 10 qaydası:\nİradəni gücləndirməyin 10 qaydası oxumağa davam et\nYayım tarixi 31.05.2021 01.06.2021 Kateqoriyalar MotivasiyaEtiketlər özünüinkişaf, yüksəkiradəLeave a comment on İradəni gücləndirməyin 10 qaydası\n5 il əvvəl niyə susmuşdum və nə üçün insanlara fərdi yanaşmalıyıq ?\n5 il əvvəl niyə susmuşdum və nə üçün insanlara fərdi yanaşmalıyıq?\n5 il əvvəl niyə susmuşdum və nə üçün insanlara fərdi yanaşmalıyıq ? oxumağa davam et\nYayım tarixi 15.11.2020 16.11.2020 Kateqoriyalar MotivasiyaEtiketlər fərdi yanaşmaLeave a comment on 5 il əvvəl niyə susmuşdum və nə üçün insanlara fərdi yanaşmalıyıq ?\n16 yaşımda başladı, bu gün bitdi\nOn altı yaşımda oynadığım kompüter oyunu ilə başlayan marağım 27 yaşımda həqiqi avtomobil almağımla nəticələndi. Bu gün (6 okt) isə ilk və hələki sonuncu olan avtomobilimi satdım.\nÜç il ərzində yeni şeylər öyrəndim. Bəzi şeylərdə isə bir daha əmin oldum.\n16 yaşımda başladı, bu gün bitdi oxumağa davam et\nYayım tarixi 22.10.2020 Kateqoriyalar MotivasiyaEtiketlər avtomobil, hekayəmLeave a comment on 16 yaşımda başladı, bu gün bitdi\nİnsanlarla ünsiyyətinizi yaşxşılaşdıracaq 10 sadə üsul\n1. Diqqətinizi toparlayın.\nEyni anda birdən çox iş görməyin. Bu yalnız cib telefonlarınıza deyil, ümumiyyətlə əlimizdə oynatdığınız digər şeylərə də aiddir. Söhbətdən yayınmayın. Söhbətdə iştirak edin. Müdirinizlə mübahisənizi düşünməyin. Yemək üçün nə bişirəcəyimi düşünməyin. Qalxıb getmək istəyirsənsə, söhbəti tərk edib gedin. Söhbətdə yarımçıq, fikiriniz başqa yerdə olaraq iştirak etməməlisiniz.\nİnsanlarla ünsiyyətinizi yaşxşılaşdıracaq 10 sadə üsul oxumağa davam et\nYayım tarixi 14.10.2020 14.10.2020 Kateqoriyalar MotivasiyaEtiketlər özünü inkişaf, ünsiyyətLeave a comment on İnsanlarla ünsiyyətinizi yaşxşılaşdıracaq 10 sadə üsul\nSəhifə 1 Səhifə 2 … Səhifə 18 Sonrakı səhifə


Bloq: Nobel laureatları arasında nə qədər qadın var?\n"Mən Nobel kimi insanlığın yeni kəşflərdən şərdən daha çox xeyir əldə edəcəyini düşünən insanlardan biriyəm."-Mariya Küri, ilk qadın Nobel mükafatı laureatı\nNobel mükafatlarının bu il tibb sahəsində çinli Tu Yuyu və ədəbiyyat sahəsində Belarus yazıçısı Svetlana Alekseyeviçə verilməsi ilə dünyanın ən prestijli mükafatını alan qadınların sayı 49-a çatdı.\nTibb sahəsində Nobel mükafatı laureatı Tu Yuyu\n1901-ci ildə təqdim edilməyə başlanandan bu günə qədər Nobel mükafatı 49 dəfə qadınlara və 825 dəfə kişilərə verilib. Bir əsrdən çox Nobel mükafatları siyahısına baxanda bir cəhət çoxlarının nəzərindən qaçmır; bu da laureatların gender əsasında qeyri-bərabər təmsil olunmasıdır.\nNobel mükafatları laureatları arasında gender bərabərsiziliyi elmi-tədqiqat sahəsində gender problemlərinin mövcudluğunu müəyyən dərəcədə əks etdirir. Laureatlar arasında bir qadının da olmadığı 2012-ci ildə müşahidəçilər Nobel mükafatını “kişilərin eksklüziv klubu”nun rəmzi kimi dəyərləndirmişdi.\nƏdəbiyyat üzrə Nobel mükafatı laureatı Svetlana Alekseyeviç\nFortune jurnalının bu yaxınlarda açıqladığı infoqrafik sxemlərdə Nobel mükafatı kateqoriyalarının da bərabər təmsil olunmadığı göstərilir. Məsələn, indiyə qədər qadınlar ən çox ədəbiyyat və sülh kateqoriylarında Nobel mükafatına layiq görülüb. Altı kateqoriya arasında qadınlar ən çox (12,5%) ədəbiyyat sahəsində təmsil olunub. Bunun ardınca Nobel Sülh mükafatı alan qadınlar (12,4 %) gəlir.\nFizika sahəsində mükafat alan qadınların sayı yalnız 1% təşkil edir.\nNobel mükafatı alan ilk qadın-Mariya Küri\nAlfred Nobelin təsis etdiyi altı kateqoriyaya daxil olmayan və 1969-cu ildən təqdim edilməyə başlayan İqtisadiyyat üzrə Nobel mükafatı da yalnız bir dəfə qadına verilib. Bu, 2009-cu ildə daha bir amerikalı iqtisadçı ilə “iqtisadi idarəetmə sahəsində analizə görə” mükafata layiq görülən amerikalı siyasi-iqtisadçı Elenor Ostromdur.\nMükafatların təqdim edilməyə başladığı ilk illər o yalnız dörd dəfə qadınlara verilib. Bu mükafatların ikisi istedadçı kimyaçı Mariya Sklodovskaya Kürinin payına düşüb. O, 1903-cü ildə Nobel mükafatı alan ilk qadın olmaqla yanaşı, həm də bu prestjili mükafatı iki dəfə (1911-ci ildə kimya sahəsində) iki müxtəlif sahədə alan yeganə qadındır.\nƏn gənc Nobel mükafatı laureatı Malala Yusifzai Nobel mükafatlarının təqdimarı mərasimində\nSonrakı illər vəziyyət bir qədər düzəlsə də, yalnız 2000-ci ildən sonra qadınlar müxtəlif kateqoriyalarda daha çox Nobel mükafatına layiq görülməyə başlayıb. 2000-ci illə 2015-ci il arasında qadınlar 19 dəfə mükafat alıb.\nQadın Nobel mükafatı laureatlarının təmsil olunduğu ölkələrə gəldikdə, Birləşmiş Ştatlarda yüksək mükafata layiq görülənlərin 4,2 fazini qadınlar təşkil edir. Britaniyalı Nobel mükafatı laureatlarının 4 faizi qadındır.\nPolşanın 8 Nobel mükafatı laureatının üçü, Norveçin isə 11 laureatının ikisi qadındır.\n2014-cü ildə Nobel Sülh mükafatına layiq görülən pakistanlı təhsil hüquqları müdafiəçisi Malala Yusifzai ən gənc Nobel mükafatı laureatıdır.\nSon on ildə qadın Nobel mükafatı laureatlarının sayının artması bu tendensiyanın gələcəkdə də davam edəcəyi və qadınların elmi fəaliyyətinin ən yüksək səviyyədə qiymətləndiriləcəyi ilə bağlı ümidləri gücləndirir.


“Yeni Həyat” Humanitar və Sosial Dayaq İB Mingəçevirdə sosial reabilitasiya xidmətlərini həyata keçirir » Xəbəri bizdən alın !\n“Yeni Həyat” Humanitar və Sosial Dayaq İB Mingəçevirdə sosial reabilitasiya xidmətlərini həyata keçirir\nƏmək və Əhalinin Sosial Müdafiəsi Nazirliyinin maliyyə dəstəyi ilə “Yeni Həyat” Humanitar və Sosial Dayaq İctimai Birliyi Mingəçevir şəhərində yaşayan sağlamlıq imkanları məhdud olan uşaqlar üçün sosial reabilitasiya xidmətlərini həyata keçirir.\nBirlikdən verilən məlumata görə layihə çərçivəsində mərkəzdə qeydiyyata alınmış sağlamlıq imkanları məhdud uşaqların sağlamlıq diaqnozları ilə bərabər onların ehtiyacları haqqında da müəyyən qeydlər aparılır və bu ehtiyacların qarşılanması üçün təşkilat bütün mümkün imkanlardan istifadə edir. Belə ki, noyabr ayında 30 nəfər göz xəstəliyindən əziyyət çəkən uşaqlar pulsuz müayinə olunaraq onların ehtiyaclarına uyğun olaraq pulsuz optik eynəklərlə təmin olundular. Müayinəni “Azercell Telekom” MMC-ninmobil həkimləri həyata keçirib. Digər bir məsələ autizmdən əziyyət çəkən və mərkəzdə qeydiyyatda olan İsaq adlı uşağımızı Bakıda fəaliyyət göstərən psixoloji mərkəzlərdən birinə yönləndirilərək psixoloji testdən keçməsinə şərait yaratdıq. Uşağın testdən keçirilməsinin əsas səbəbi mütəxəssislərin söylədiyinə görə uşaqda aşkar olunan qeyri-adi dil öyrənmə bacarığıdır. İsaq öz ana dilindən başqa ingilis və rus dilini müasir texnologiyalar vasitəsilə öyrənir və bu, hətta onun danışıq tələffüzündə də hiss olunur. Daha bir addımımız ailə başçısını itirmiş ailədə serebral iflicdən əziyyət çəkən iki qız uşağından birinin bərpa mərkəzində seans alaraq bərpa olunması üçün Bakı şəhərində müvəqqəti məskunlaşmasına şərait yaratmaq oldu. Əks halda qlzlmız bərpadan kənarda qalacaqdı. Təbii ki, layihə çərçivəsində həyata keçirilən əməkdaşlıq münasibətlərinin müsbət nəticəsi olaraq həyata keçirilən hər bir humanist iş sağlamlıq imkanları məhdud olan uşaqlara xidmət edir.


Amazon özünün qlobal internet layihəsinin peyklərini Yer kürəsinin orbitinə yerləşdirməyə hazırdır | Technote.az\nAmazon özünün qlobal internet layihəsinin peyklərini Yer kürəsinin orbitinə yerləşdirməyə hazırdır\nAmazon şirkətinin peyklərinin Yer kürəsinin orbitinə çatdırılması üçün United Launch Alliance şirkəti onu 9 ədəd Atlas 5 adlı raket ilə təmin edəcək. Yer kürəsinin orbitinə göndəriləcək ilk peyklər Amazon-un Kuiper adlı layihəsinin təməlini təşkil edəcəklər. Amazon şirkətinin planına əasən Kuiper layihəsi SpaceX-in Starlink layihəsinin analoqu olacaq. Şirkət təmsilçiləri isə ilk uçuş missiyaları çərçivəsində hər bir raket daxilində neçə ədəd peykin olacağı və uçuş missiyalarının hansı vaxt aralığı ilə reallaşacağı barəsində bir məlumat verməyiblər. Bu barədə The Verge saytı xəbər verib. Amazon Yer kürəsinin orbitində 3236 ədəd süni peykdən ibarət olacaq peyk sistemini yaratmağı planlaşdırır.\nHəmin peyk sistemi sayəsində şirkət dünyanın ən uzaq nöqtələrini internet bağlantısı ilə təmin etmək niyyətindədir.\nBundan əlavə olaraq həmin peyklər Amazon Web Services bulud servis infrastrukturunun dəstəyini də reallaşdıracaqlar. Lakin keçən ilin iyul ayında ABŞ-ın şəbəkə əlaqələri üzrə federal komissiyası (FCC) peyklərin göndərilməsinə dair icazəni verəndən sonra Kuiper layihəsi barəsində məlumatlar ortaya çıxmamışdı. FCC-nın tələbinə əsasən Amazon şirkəti planlaşdırılan peyklərin yarısını (1618 ədəd peyk) 2026-cı ilə kimi Yer kürəsinin orbitinə göndərməlidir. United Launch Alliance şirkətinin Atlas 5 adlı raketləri bu məsələdə Amazon-a yardımçı olacaqlar. Lakin nəticədə Amazon bazardakı digər təmsilçilərin təkliflərindən də istifadə edə bilər. Hal hazırda Kuiper layihəsinin 2 ciddi rəqibi var.\nSpaceX şirkəti artıq Yer kürəsinin orbitində 1355 ədəd peyk yerləşdirib. Şirkətin planında isə ümumi 12.000 ədəd peyk var.\nOneWeb şirkəti isə planlaşdırılan 650 ədəd peykdən 146-nı yerləşdirib. Bundan əlavə olaraq Telesat şirkəti var və o, 300 ədəd peykini göndərməyə hazırlaşır. Məlumata əsasən Kuiper layihəsinin peykləri 590 km-dən 630 km-ə kimi hündürlükdə yerləşəcəklər. Şirkətin məlumatına əsasən təchizatın prototipi saniyədə 400 Mbit internet sürəti sərgiləyib. Gələcək versiyalarda sürət daha da artacaq. 2020-ci ildə Amazon şirkəti bildirmişdi ki, o bu layihəyə 10 milyard dollar investisiya yatıracaq. SpaceX də özünün Starlink layihəsinə təqribən bu qədər vəsait yatırıb. Lakin bu məsələdə Starlink layihəsi bir qədər qabaqdadır. Belə ki, keçən ilin oktyabr ayında SpaceX öz layihəsinin beta testinə start vermişdi və bu ilin fevral ayının əvvəlinə olan statistikaya əsasən onun istifadəçi kütləsi artıq 10.000 insan təşkil edir.\namazon kuiper satellite internet\namazon kuiper launch


Samsung-un yeni qatlanan smartfonu – Galaxy Z Flip - Ens.az - 4 dildə xəbərlər və ensiklopediya\nSamsung-un yeni qatlanan smartfonu – Galaxy Z Flip\nDərc edildi:\t 13 yanvar 2020, 23.51 Baxış sayı: 182\nƏvvəllər onun Galaxy Bloom və ya Galaxy Fold 2 adlandırılacağı ehtimal edilirdi\nYaxın günlərdə məlum olub ki, əyilən ekranla təchiz olunacaq növbəti Samsung smartfonu əvvəllər hesab edildiyi kimi, Samsung Galaxy Fold 2 deyil, Galaxy Bloom adı altında çıxacaq.\nTED.az xarici mətbuata istinadən xəbər verir ki, indi Ice Universe ləqəbli məlumatlı şəbəkə xəbərçisi, Galaxy Bloomun, Samsung Galaxy Z Flip adı altında mağazalarda görünəcək smartfonun yalnız işlək adı olduğunu bildirib. Həmçinin smartfonun adından başqa heç nə olmayan ilk tizer də dərc olunub.\nXatırladaq ki, smartfonun ekranı içəri əyiləcək və o, forma faktoruna görə buraxılışı bu ilin ikinci rübünə keçirilmiş Moto Razr 2019-ə bənzəyir. Beləliklə, Galaxy Z Flip bazarda daha tez görünmək üçün bütün şanslara malikdir.\nGalaxy Z Flip-in təqdimatı fevralın 11-də gözlənilir.\n04 avqust 2020, 20.08\n04 avqust 2020, 19.47\n04 avqust 2020, 19.27\n04 avqust 2020, 19.20\n04 avqust 2020, 19.17\nHüseyn Salami: “İran ABŞ-dan general Süleymaninin qisasını alacaq”\n04 avqust 2020, 19.15\n04 avqust 2020, 18.36\n04 avqust 2020, 18.05\nBƏXTƏVƏR BƏSTƏKAR - ƏMƏKDAR İNCƏSƏNƏT XADİMİ QƏMBƏR HÜSEYNLİ\n04 avqust 2020, 17.58\n04 avqust 2020, 17.52


Tanınmış tarixçi alim Şövket Tağıyeva dünyasını deyişib - Azadliq Xeber\nTanınmış tarixçi alim Şövket Tağıyeva dünyasını deyişib\n11.06.2015 / 14:43 xeber –\nAzərbaycanın tanınmış tarixçi-şərqşünas alimi, professor Şövkət Tağıyeva vəfat edib.\nAPA-nın xəbərinə görə, Şövkət Tağıyeva bu gün səhər saatlarında dünyasını dəyişib. Mərhumun bu gün dəfn olunacağı bildirilib.\nQeyd edək ki, Şövkət Əzizağa qızı Tağıyeva 1926-cı ildə anadan olub.\nAzərbaycan Milli Elmlər Akademiyasının Tarix İnstitutunda elmi işçi, baş elmi işçi (1948-1958), Şərqşünaslıq İnstitutunda baş elmi işçi (1958-1976), şöbə müdiri (1976-1992) işləyib. 1992-ci ildən həmin institutda aparıcı elmi işçi kimi çalışıb.\nİranın, Cənubi Azərbaycanın yeni və ən yeni tarixini tədqiq edib. Elmi fəaliyyətə İranda, Güney Azərbaycanda milli azadlıq hərəkatları tarixi üzrə tədqiqatlarla başlayıb.\nŞərqşünaslıq İnstitutunda Cənubi Azərbaycan tarixi şöbəsinin yaradıcısı və rəhbəri olub.\n"Cənubi Azərbaycan tarixi oçerki 1828-1917" (Bakı,1985), "Cənubi Azərbaycan tarixi məsələləri" (Bakı, 1989-1991) kitablarının əsas müəlliflərindən biri, elmi redaktoru olub.\nŞ. Tağıyeva milli azadlıq hərəkatında, Müsavat Partiyasının bərpasında yaxından iştirak edib. Müsavat Partiyasının Məclis və Divan üzvü olub.\nTaksi surucusu qadin musterini ayagindan tutaraq suruyub\n“BakuBus” ona mexsus avtobusun vurdugu piyadani xestexanaya yerlesdirib\nCoxusaqli ailelerle bagli qanunvericiliye deyisiklik teklif olunur


Sünni ya da Şiə olmağın nə eybi var? - Müsəlmanlar\nSual: Niyə Sünniliyə və Şiəliyə bu qədər düşmənlik edirsiz. Axı bunların hər ikisinin həm mənası gözəl həm də Quranda yeri vardır. Sünni və Şiə olmağın nəyi pisdi?\nCavab: Bildiyiniz kimi Şiə kəliməsi tərəfdar deməkdir. Yəni, əhli Beyt tərəfdarı olan müsəlmanlardan bir qismi bu adı özlərinə həm təxəllüs, həm bir yol və məzhəb olaraq seçmişdir. Bu yolu seçənlər, özlərini Allaha, peyğəmbərə və əhli-Beytə daha yaxın görürlər. Eyni zamanda Qurandan da şiəliyin əsasını İbrahim əleyhissəlam barədə deyilən bu sözə əsaslandırırlar:\n“Şübhəsiz, İbrahim də onun davamçılarından idi.” (Saffat, 83)\nSünnilər də o cümlədən “Sünnə” kəliməsindən yola çıxaraq, özlərini peyğəmbərin izindən gedən, onun yolunun yolcuları, davamçıları olaraq görürlər. Bu səbəblə özlərini “Əhli Sünnə” adlandırırlar.\nBir müsəlmanda əslində hər iki vəsfin “Sünnilik və Şiəlik” yəni, əhli Beyt tərəfdarlığı və peyğəmbərin davamçısı olma vəsfi olması lazımdır. Biri olub digəri olmayan bir müsəlman olmaz. Amma təəssüf ki, həm Şiə həm də Sünni din xadimləri, Qurandan çıxardıqları yorumlara və peyğəmbərimiz əleyhissəlama, imamlara istinad edilən rəvayətlərə əsaslanaraq hər biri özlərinin daha doğru yolda olduqlarına, qarşı tərəfin batıl, hətta bir çoxlarına görə qarşı tərəfin; kafir, müşrik, zındıq, Yezid tərəfdarı, İslam düşməni olduqlarına qənaət gətirməkdədirlər.\nBütün bu yanaşmaların yanında özlərini tolerant ya da uzlaşdırıcı, barışçıl və qardaş kimi göstərməyə çalışanlar olsa da onlar, hər iki təriqətin əsaslarından və tədrisindən xəbərsiz olduqları üçün belə bir səy göstərməkdədirlər. Əgər xəbərləri olsaydı, hər iki tərəfin sadəcə müsəlman olmaqlarını istəyərdi. Çünki, bu iki təriqətin əsasları və tədrisi tamamilə bir-birinə müxalifdir. Məsələn, iki dost və ya iki qardaşdan hər biri bu təriqətlərdən birinin əsaslarını mənimsəyib, tədrisinə başlasalar onlar üçün başqa müxalifətçiyə başqa düşmənə ehtiyac qalmaz. Artıq bu iki təriqətin ictimaiyyətə bundan daha böyük zərəri və eyibi nə ola bilər?\nİndi gələk, bizim bir insan və bir müsəlman olaraq necə bir yol izləyəcəyimizə və hansı adı daşıyacağımıza:\nÇoxunuzun bildiyi kimi Allah bizi kitabında:\n“O, sizi sadəcə müsəlman olaraq adlandırdı” deyir. (Həcc 78)\nYəni, bizim ümumi bir adımız var: Müsəlman. İlk insan Adəmdən bu yana Allah qatında bir tək din İslam olmuş və ona təslim olana da müsəlman adı verilmişdir. Allahın verdiyi bu adla kifayətlənməyib, özlərinə yeni bir yol, din icad edən və bununla öyünən, üstəlik İbrahim əleyhissəlamın da davamçıları olduğunu iddia edən dindarlar, xüsusilə Yəhudi və Xristianlar, Allah tərəfindən belə xəbərdar edilmişdir:\n“İbrahim nə yəhudi, nə də xristian olmadı. O, ancaq hənif bir müsəlman idi və (Allaha) şərik qoşanlardan deyildi.” (Əli İmran, 67)\nQuranda İbrahim əleyhissəlamın və bütün müsəlmanların müxtəlif vəsflərindən bəhs edər. Məsələn: Hənif, Sünni, Şiə, Müvahhid, Müttəqi olmaq müsəlmanın bir vəsfidir. Hər kəs bu vəsflərdən birini alıb özünə bir yol, ad seçməsi yəni Quranda ifadə edildiyi kimi şiələşməsi/firqələşməsi, Allah tərəfindən xoş qarşılanmamaqdadır:\n“Dinlərini parçalayıb Şiə/firqə olanlarla sənin heç bir əlaqən yoxdur.” (Ənam 159)\nÜstəlik, firqələşən insanlar Şiəlik və Sünnilik kimi vəsflərlə də kifayətlənməyib, daxilində bir çox təriqətlərə, məzhəblərə bölünmüş və bu məzhəbləri meydana gətirən şəxslərin yolunu izləmişlər. Məsələn, Sünnilər; Hənəfi, Maliki, Şafii, Hənbəli kimi şəxslərə istinad edilən 4 fərqli məzhəbə bölünmüş və öz aralarında bunlara haqq məzhəb adını vermişlər. Lakin, Sünni məzhəb mənsubları bununla da yetinməyib, daxildən süfi təriqətlərə və bu təriqətlər də hər biri ayrı bir qola ayrılıb öz şeyxinə bağlanmışdır.\nŞiələr də həmçinin; Zeydiyyə, İsmailiyyə, Cəfəriyyə, Navusiyyə və başqa bir çox məzhəblərə bölünmüş və hər məzhəbin də öz Mehdiləri vardır.\nƏslində məzhəbini din sayan bu Ümmət, özlərindən əvvəlki əhli-Kitabın və digər din mənsublarının düşdükləri xətanın eynisinə düşmüş, özlərinə nazil olan kitaba bir çox əlavə mənbələr qataraq dinlərini təhrif etmiş və müxtəlif qollara ayrılmışlar. Necə ki, Yəhudilərin Musayla, xristianların İsayla və təbliğ etdikləri dinlə bir əlaqələri qalmamışsa, müsəlmanların da Muhəmməd əleyhissəlamla və təbliğ etdiyi dinlə böyük ölçüdə bir əlaqələri qalmamışdır. Bu səbəblə tarixdən günümüzə qədər müsəlman görünən insanlar, Allahdan gələn mesajı paylaşmaq əvəzinə daha çox bir-biriləri ilə savaşmışlar.\nİnsanların bir qismi, onsuz da nə istəyirsiniz deyin, bunu nə siz nə də dünyada heç kimsə dəyişdirə bilməz, deyirlər. Kim nə deyir desin və kim hansı yolu, təriqəti tutursa tutsun, biz, Allahın göstərdiyi həqiqətləri, Kitabını və ona uymağı insanlara çatdırmağa davam edəcəyik. Dünyadakıları dəyişmək və hidayət vermək bizim işimiz deyil. Peyğəmbərimizə Allahın dediyi kimi:\n“(Ey Nəbi!) Əgər onlar üz döndərsələr, bil ki, sənin vəzifən yalnız açıq-aşkar təbliğdir.” (Nəhl, 82)\nBiz, bir müsəlman olaraq buna inanırıq ki, yer üzündəki insanların ən azından özünü müsəlman görənlərin birliyi, bərabərliyi və tərəqqisi Allahın verdiyi tək bir ada və tək bir kitaba sarılmaqla mümkündür. Başqa adlar, vəsflər, kitablar və bunlar səbəbilə düşdükləri başqa yollar onları həlaka, düşmənliyə və zəlalətə aparmaqdadır. Qurani Kərim, bu barədə bizi belə xəbərdar etməkdədir:\n“Hamılıqla Allahın ipinə (Qurana) yapışın və parçalanmayın! Allahın, sizə olan nemətini xatırlayın. Belə ki, siz bir-birinizə düşmən ikən, O sizin qəlblərinizi birləşdirdi və Onun neməti sayəsində qardaş oldunuz. Siz bir atəş quyusunun kənarında ikən O sizi oradan xilas etdi. Allah ayələrini sizə belə açıqlayır ki, bəlkə, haqq yola yönələrsiniz.” (Əli İmran, 103).\nSualınız: “Din və Fitrət Elmi-Araşdırma Mərkəzi” heyətinin üzvü Müsəlmanlar.com saytının redaktoru Aydın Mülayim tərəfindən cavablanmışdır.\n Sünni və Şiə arasında olan əsas ixtilaflar bu linkdəki video dərsimizdə görə bilərsiz: https://www.muselmanlar.com/elanlar-xeberler/6240.html\nfirqələrə ayrılmaq İbrahim əleyhissəlam məzhəblər məzhəblərə bölünmək Müsəlman olmağın vacibliyi Şiə olmaq sünni olmaq sünni və şiə Sünni və Şiə arasında olan ixtilaflar Sünniliyin və Şiəliyin fəsadları


Ərdoğan yeni hökumeti qurmağı Davudoğluna tapşıracaq - Azadlıq Xeber\nƏrdoğan yeni hökumeti qurmağı Davudoğluna tapşıracaq\n14.06.2015 / 13:17 xeber – Türkiyə prezidenti Rəcəb Tayyib Ərdoğan Türkiyə Böyük Millət Məclisində yer alan dörd partiyanın liderləri ilə görüşəcəyini bildirib.\nAPA-nın Türkiyə mətbuatına istinadən verdiyi məlumata görə, o, hökuməti formalaşdırmaq vəzifəsinin kimə həvalə olunacağını da açıqlayıb: “Hökuməti formalaşdırmaq vəzifəsini siyasi əxlaqımın yol verdiyi şəkildə ən çox səs qazanan siyasi partiyanın liderinə həvalə edəcəyəm. O, hökuməti qura bilməzsə, yenə də siyasi əxlaqımın yol verdiyi şəkildə bu hüququ ən çox səs toplayan ikinci partiyanın sədrinə verəcəyəm”.\nPrezident əlavə edib ki, görüş üçün dörd partiya sədrini növbəti həftə ayrı-ayrılıqda da qəbul edə bilər.\nƏrdoğan koalisiyanın qurulmayacağı halda isə Konstitusiyanın tələb etdiyi şəkildə təkrar seçki keçirilməsinin labüd olduğunu qeyd edib: “Mən buna erkən yox, təkrar seçki deyirəm. Çünki ölkənin hökumətsiz qalması düşünülə bilməz”.\nÖlkə başçısı həmçinin investisiyaların və beynəlxalq əlaqələrin qırılmaması üçün hökumətin tezliklə qurulmasının vacibliyini də diqqətə çatdırıb.


Kiyevdən qayıdan 29 nəfərdə korona aşkarlandı – XəbərAl.Az\nMəlum olduğu kimi, mövcud qlobal COVID-19 pandemiyası çərçivəsində Azərbaycan Respublikasının xarici ölkələrdə olan və ölkəyə geri qayıtmaq istəyən vətəndaşlarının təxliyəsi davam etdirilir. Bu ilin 14 may tarixində AZAL-ın Kiyev-Bakı çarter reysi ilə 197 vətəndaşımız ölkəyə geri dönüb. Vurğulamaq istərdim ki, geri qayıdan vətəndaşlarımızın hamısı müvafiq müayinədən keçirilib, karantin rejiminə alınıb. Təəssüflə bildirmək istərdik ki, müayinə nəticəsində geri qayıdan vətəndaşlarımızdan 29-da COVID-19 testi müsbət nəticələnib. Hazırda bu vətəndaşlarla əlaqədar zəruri tibbi müdaxilə edilir və təbii ki, onların təmaslarının da karantin rejimində nəzarəti və müayinəsi həyata keçirilir.\nXəbəral.az xəbər verir ki, bunu Azərbaycan Respublikasının Xarici İşlər Nazirliyinin (XİN) Mətbuat xidməti idarəsinin rəisi Leyla Abdullayeva bildirib.\nAzərbaycanın beynəlxalq axtarışa verdiyi şəxs tutulub. XəbərAl.az-ın xəbərinə görə, “İnterpol” xətti ilə axtarışda olan 1977-ci il təvəllüdlü Sadiq Əhmədov Belarusda saxlanılıb. O, Cinayət Məcəlləsinin 177-ci (oğurluq) maddəsi ilə ittiham olunur. S.Əhmədovun Azərbaycana ekstradisiyası olunması üçün tədbirlər davam etdirilir. OXUMA SAYI: 952


İH-dən reaksiya: » "Dünya" informasiya agentliyi\nTarix: 7-08-2020, 18:04 | Çap et\nFazil Mustafa Göyçay Rayon İcra Hakimiyyəti ilə bağlı səsləndirdiyi fikirlərlə keçmiş deputat həmkarı Elxan Süleymanovu müdafiə edir.\nBu barədə Axar.az-a millət vəkili Fazil Mustafanın Göyçay İH ilə bağlı səsləndirdiyi iddialara cavab olaraq Göyçay rayon İcra Hakimiyyətindən bildirilib.\n“Göyçay Rayon İcra Hakimiyyəti olaraq, sakinlər adından Milli Məclisin deputatı Fazil Mustafaya bildirmək istəyirik ki, Şamaxı rayonunun deputatı olmuş Elxan Süleymanov Göyçay şəhər ərazisindən keçən rayonun əsas çayı olan Göyçay çayının (Kürün sol qolu) mühafizə zolağında 5 ha ərazini qeyri-qanuni olaraq zəbt edib. Ərazidə 50-yə yaxın ev var və 300-dən çox sakin yaşayır. Göyçay şəhərinin baş planına əsasən ərazidə sakinlərin çoxsaylı müraciətləri və təbiətin əlverişli mövqeyi nəzərə alınaraq, çayın mühafizə zolağında çay boyu park nəzərdə tutulub. Bu yaxınlarda zəbt olunmuş əraziyə görə Göyçay Rayon İcra Hakimiyyəti məhkəməyə müraciət etdib. Sahibkar Elxan Süleymanovdan dəfələrlə zəbt olunmuş ərazini boşaltmaq xahiş olunsa da, keçmiş deputat müraciətlərə məhəl qoymayıb.\nSakinlərin müraciətini və qeyri-qanuni zəbt olunmuş ərazinin şəhərin baş planına uyğun olmadığını rəhbər tutaraq, 6 avqust 2020-ci il tarixindən 5 ha ərazinin qarşı tərəfin nümayəndəsi olmaq şərtilə boşaldılmasına sərəncam verilib. Bu gün deputat Fazil Mustafanın müdafiəçi qismində qeyri-qanuni zəbt olunmuş ərazini gündəmə gətirməsi Göyçay şəhər sakinlərini hiddətləndirib. Bu gün onlarla sakin RİH-yə bununla bağlı müraciət edib”, - İH-nin açıqlamasında deyilib.\nQeyd edək ki, millət vəkili Fazil Mustafa Milli Məclisin iclasında Göyçay Rayon İcra Hakimiyyətində qanunsuz əməllərin davam etdiyini qeyd edib.


Xocalı faciəsindən 29 il ötür. Bu dəhşətli soyqırımının növbəti ildönümü ilk dəfədir ki, fərqli şəkildə anılır. Çünki ermənilər tərəfindən işğal edilmiş torpaqlarımız 30 ildən sonra azadlığa qovuşub, Xocalı soyqırımı qurbanlarının, həmçinin digər şəhidlərimizin qanı yerdə qalmayıb, qisası alınıb. Ötən il sentyabrın 27-dən başlayan Vətən müharibəsi Prezident, Müzəffər Ali Baş Komandan İlham Əliyevin rəhbərliyi ilə şanlı Ordumuzun parlaq Zəfəri ilə başa çatıb. 44 günlük Vətən müharibəsi nəticəsində Cəbrayıl, Füzuli, Zəngilan, Qubadlı rayonları və Şuşa şəhəri işğaldan azad edilib, qüdrətli Azərbaycan Ordusunun qarşısında aciz qalan Ermənistan kapitulyasiya aktına imza atmağa məcbur olub. Noyabrın 10-da imzalanan üçtərəfli birgə Bəyanata əsasən, Ağdam, Kəlbəcər və Laçın rayonları bir güllə atmadan, bir şəhid vermədən Azərbaycana qaytarılıb. İndi artıq Qarabağda bərpa və quruculuq dövrü başlayıb.\nAZƏRTAC soyqırımının ildönümündə tariximizə qanla yazılmış Xocalı səhifəsinə bir daha nəzər salır.\n1992-ci il fevralın 25-dən 26-na keçən gecə erməni hərbi birləşmələri keçmiş sovet ordusunun Xankəndi şəhərində yerləşən 366-cı motoatıcı alayının dəstəyi ilə aylarla mühasirədə saxlanılan Xocalı şəhərinə hücuma keçərək onu yerlə-yeksan ediblər. Bu soyqırımı zamanı etnik mənsubiyyətlərinə - azərbaycanlı olduqlarına görə 613 nəfər, o cümlədən 106 qadın, 63 uşaq və 70 qoca xüsusi qəddarlıqla öldürülüb, 487 nəfərə ağır bədən xəsarətləri yetirilib. Eyni zamanda, 8 ailə tamamilə məhv edilib, 130 uşaq valideynlərindən birini, 25 uşaq isə hər iki valideynini itirib. Xain hücum nəticəsində 1275 insan əsir və girov götürülərək işgəncələrə məruz qalıb, onlardan 150 nəfərin, o cümlədən 68 qadın və 26 uşağın taleyi bu günədək məlum deyil.\n“Washington-Post” qəzeti (2 mart 1992-ci il): Öz məqaləsinə “Qarabağda cəsəd təpələri” başlığı qoyan Anatol Liven yazır: “Erməni qoşunları tərəfindən həyata keçirilən kütləvi insan qırğını barədə məlumat toplayan zaman atəşə tutulduq. Biz Dağlıq Qarabağın qarla örtülmüş dağlarından aşağı enərkən ətrafa səpələnmiş meyitləri gördük. Görünür, qaçqınlar qaçarkən onlara atəş açmışdılar. Bu hadisədən sonra jurnalistlər azərbaycanlı operator tərəfindən çəkilmiş kadrlara baxdılar. Kadrlarda bizim keçdiyimiz həmin dağların müxtəlif hissələrində onlarca insan cəsədi görünürdü. Azərbaycanlılar bildirirlər ki, keçən həftə ermənilər tərəfindən işğal olunan Xocalı şəhərindən qaçan azərbaycanlıların kütləvi qırğını zamanı ən azı 1000 nəfər öldürülüb. Daha 4000 nəfər yaralanıb, donub ölüb, yaxud da itkin düşüb. Mülki vertolyot dağlara enməli və kütləvi qırğınların törədildiyi yerlərdən meyitləri yığmalı idi. Vertolyot 4 cəsəd götürə bildi. O vaxt azərbaycanlı operatorun çəkdiyi filmdə isə həmin təpələrdə onlarca meyit görünür. Ağdama qayıdan zaman mülki vertolyotun yığdığı cəsədlərə baxdıq. Yaşlı iki kişi və kiçik qızcığaz qanına qəltan edilmiş, onların əlləri və ayaqları donmuşdu”.


BSU-da “Dualarda yaşayan şəhidlər” adlı mərasim keçirilib\nBakı Slavyan Universitetində (BSU) Gənc Yaradıcılar Klubunun təşkilatçılığı ilə Aprel döyüşlərinin üçüncü ildönümünə həsr olunmuş “Dualarda yaşayan şəhidlər” adlı anım mərasimi keçirilib. Universitetin mətbuat xidmətindən verilən məlumata görə, mərasimdən öncə BSU-nun müəllim heyəti və Tələbə Gənclər Təşkilatının üzvləri II Fəxri xiyabanda Aprel şəhidlərinin məzarlarını ziyarət ediblər. Anım tədbirinin əvvəlində şəhidlərin əziz xatirəsi bir dəqiqəlik sükutla yad olunub.\nMərasimi giriş sözü ilə açan BSU-nun rektoru, professor Nurlana Əliyeva bildirib ki, 2016-cı il aprelin 1-dən 2-nə keçən gecə qəhrəman əsgər və zabitlərimiz erməni təxribatına layiqli cavab verərək, uğurlu əks-hücum əməliyyatı keçirib, düşmənə sarsıdıcı zərbələr vurublar: “Aprel döyüşlərindən sonra Azərbaycanın işğal altında olan torpaqlarının bir hissəsi azad edildi. Bizim əsgərlərimiz, zabitlərimiz sübut etdilər ki, Vətən uğrunda, torpaq uğrunda ölümə getməyə hər an hazırdırlar. Aprel döyüşləri bizim şanlı qələbəmizdir. Azərbaycan Ordusu Ermənistanın uzun illər öz ordusu haqqında uydurduğu miflərin yalan olduğunu bir daha sübut etdi”.\nRektor həmin vaxt şəhid olanların, o cümlədən 2016-cı il aprel ayının 4-də Füzuli rayonunda gedən döyüşlərdə qəhrəmancasına həlak olan BSU-nun məzunu Vüqar Süleymanovun xatirəsini yad edib, şəhidlərə Allahdan rəhmət diləyib.\nN.Əliyeva həmçinin dövlət tərəfindən ordumuz üçün yaradılan şəraitdən söz açaraq bildirib ki, hərbi sıralarımızda nizam-intizam hökm sürür, ordumuzun maddi-texniki təminatı ən yüksək səviyyədədir. Rektor YAP Qadınlar Şurasının sədri kimi Aprel döyüşlərindən sonra cəbhə xəttində əsgərlərlə görüşündən də söz açıb, Azərbaycan əsgəri üçün yaradılan şəraiti qürur hissi ilə ifadə edib. O qeyd edib ki, ordumuzun ən müasir, yüksək dağıdıcı qüvvəyə və dəqiqliyə malik olan silahlarla, hərbi texnika ilə təmin edilməsi Prezident İlham Əliyevin Azərbaycan Ordusuna göstərdiyi diqqət və qayğının bariz nümunəsidir. N.Əliyeva bu gün ölkəmizdə hökm sürən sabitliyin, əmin-amanlığın əvəzsiz bir nemət olduğunu vurğulayıb, gəncləri Azərbaycan Respublikasının Prezidenti, Ali Baş Komandan İlham Əliyevin ətrafında sıx birliyə səsləyib. O, gənclərə yad ideologiyalara, yabancı düşüncələrə uymamağı tövsiyə edib.\nTədbirdə Prezident İlham Əliyevin Aprel döyüşləri ilə bağlı nitqi dinlənilib. Sonra Aprel şəhidlərinə həsr olunan videoçarx nümayiş etdirilib.\nQarabağ müharibəsi veteranı, BSU-nun azərbaycanşünaslıq elmi-tədqiqat laboratoriyasının müdiri, dosent Sadir Məmmədov Aprel döyüşləri zamanı Azərbaycan ordusunun düşmənə sarsıdıcı zərbələr endirməsindən, qəhrəman oğullarımızın döyüşlərdə göstərdiyi şücaətdən danışıb. Bununla yanaşı, Aprel döyüşlərinin canlı iştirakçısı, həmin döyüşlərdə cəbhə xəttində hərbi xidmətdə olan Nizaməddin Babazadə döyüş təəssüratlarını iştirakçılarla bölüşüb: “Döyüşlər zamanı təmas xəttinə yaxın yerləşən kəndləri təhlükəsizlik üçün boşaltmaq məqsədilə gedərkən gördüm ki, vətəndaşlarımızda nə qədər milli ruh var. Bu qorxmaz insanlar atəş altında belə öz doğma evlərini, kəndlərini tərk etməmişdilər”.\nSonra iştirakçılar BSU YAP Gənclər Birliyinin Aprel döyüşləri haqqında 13 dildə hazırladığı videoçarxı izləyiblər.\nTədbir Gənc Yaradıcılar Klubunun tərcümə fakültəsi üzrə fəal tələbələrinin vətənpərvərliklə bağlı bədii kompozisiyasının təqdimatı ilə başa çatıb.


nulled forum sanal pezevenk hacklink satın al hacklink al Sit Giriş Hack haber epin scripti warez forum warez script hacklink nulled scripts warez forum xenforo nulled hack forum spyhackerz warez php script Adalet.az | "ANAM YUXUMA ANCAQ DOĞULDU�UM YURDDA GƏLİR" Adalet.az | "ANAM YUXUMA ANCAQ DOĞULDU�UM YURDDA GƏLİR" Adalet.az | Ədalət -\n"ANAM YUXUMA ANCAQ DOĞULDU�UM YURDDA GƏLİR"\n"Sovet dövlətinin dağılmasına təəssüflənməyənin qəlbi, yenidən qurulmasını istəyənin isə ağlı yoxdur"\n27389 | 2007-10-25 04:20\nElə qələm sahibləri var ki, onları görmədən, şəxsən tanış olmadan yalnız sözləri, yazıları vasitəsi ilə kimliyini, daxili dünyasını tanımaq mümkündür. Hətta bəzən bu tanışlıq həmin o görmədiyin insanın zahiri təqdimatı ilə ziddiyyət təşkil etsə də könül dünyası həqiqətən yazılarda, sözlərdə, istər-istəməz, özünü əks etdirir. Bu mənada həmsöhbətim tanınmış şair-publisist, "Azərbaycan" qəzetinin şöbə müdiri Flora Xəlilzadədir. Onunla özümüzdən, sözümüzdən, günümüzdən-güzəranımızdan, bir sözlə, könül dünyamızdan danışıb bir az özümüzə təsəlli verdik, bir az da sözümüzə... və sonda istədim ki, bu təsəllini oxucularla da bölüşüm...\n-Flora xanım, xoş gördük, necəsiniz?\n-Çox sağ olun. Bir payız ovqatındayam. Necə deyərlər, bir az tutqun, bir az qayğılı, bir az da...\n-Mən sizin yaradıcılığınıza müəyyən qədər bələdəm. Və həmişə içimdə belə bir hiss olub ki, yaradıcılığın iki qanadını, poeziyanı və publisistikanı öz daxilində qovuşduran, özüylə yol yoldaşı edən Flora xanım həmin o kəsişmədə, yəni həmin o bir az təzadlı nöqtədə özünü necə hiss edir?\n-Bilirsən, qardaşım, mən sözün əsl mənasında jurnalistəm, publisistəm. Doğrudur, bu sözü indi o qədər qürurla, ürəklə deyə bilmirəm. Çünki bizim dırnaqarası həmkarlarımız jurnalistikanı, qələmi o qədər hörmətdən salıblar ki, bu sənətə xəcalət notları hopub. Amma buna baxmayaraq, mən özümü jurnalist, publisist sayıram. Şer isə mənim ürəyimin pıçıltılarıdı. Mən özümü heç vaxt şair saymamışam... Heç vaxt...\n-Mənim qənaətimə görə bu gün söz adamı olmaq cəhənnəm əzabı kimi bir şeydir...\n-Bu əzabın içində də bir ayrı şirinlik var... Biz əslində söz xəstəsiyik. Sözə vurulmuş xəstələrik. Söz mənim üçün dünyada bütün varlıqlardan qiymətli, dəyərlidir. Bütün varlıqlardan yuxarıda dayanır. Mən sözə elə-belə, adi baxa bilmirəm. Sözə cümlələrdən, fikirlərdən ibarət olan bir qurum kimi baxmıram. Ona varlıq kimi baxıram və onunla nəfəs alıram. Onunla yaşayıram. Bəzən bir söz mənə bütün dərdlərimi unutdurmaq gücünə malik olur. Hansı ki, həmin sözün çəkisində heç bir hədiyyə, heç bir dəyər yoxdur. Söz insanın içinin ətridir, qardaşım! İçin nədirsə sözlə ifadə olunur. İstər qəzəbini, istər nifrətini bir sözlə, bütün hisslərini. Söz sənin daxili dünyanın güzgüsüdür...\n-İstər sizin yazılarınızda, istərsə də üzbəüz söhbətlərimizdə bir niskil duymuşam. Sanki yazılarınızda müəllif oxucu ilə üz-üzə qalanda oxucu müəllifin kövrəldiyini, gözünün yaşını yenicə sildiyini hiss edir. Bu nədən irəli gəlir?\n-Mən təbiətən, bəlkə də zahirən sərt və hardasa daşürəkli adam təsiri bağışlaya bilərəm. Amma mən kövrək adamam. Buna səbəb nədir? Bilirsən insan ömrü boyu bütün itkilərə hazır olur. Bilir ki, qapısını nə vaxtsa ata, ana, yaxın adamın itkisi döyəcək. Yəni bu itkiyə hazırdır. İnsanın hazır olmadığı dəhşətli bir itki var. Vətən itkisi. Mən 20 ildir vətənimi itirmişəm. 20 ildir mənim geriyə dönməyə ünvanım yoxdur. Xüsusilə də yaz gələndə mənim dərdlərim tərpənir. Yəni bütün dərd-qəm mənim damarlarımda, qanımda elə lövbər salıb ki, o niskil məndə əks olunmalıdır. Mən özümü vətənsiz hiss eləyirəm, mən vətənin içində qəribəm. Bundan böyük dərd olarmı? Bu gün biz torpağından üzülüb şəkilə dönmüş insanlarıq ki, bizim kökümüz, soyumuz harda qaldı, bizim axirət dünyamız harda, babalarımızın qəbri harda qaldı. Geriyə dönməyə yolumuz yoxdur. Yollar elə bağlanıb ki, yəni bu niskil məni dirigözlü öldürür. Mənim bir misram var:\n-Daş da məndən vəfalı,\nQuş da məndən vəfalı.\nİldə bir yol vətəndə\nQış da məndən vəfalı.\n-Sizin "Yuxular" kitabını mən bir neçə dəfə oxumuşam. Və mənə elə gəlir ki, siz təsəllini bəlkə də yuxularda tapırsınız?\n-Bilirsiniz, mən hərdən öz-özümə fikirləşirəm ki, Tanrı möcüzələrindən biri də yuxudur. Nə yaxşı bu yuxular varmış. Mən yuxuda tez-tez anamla görüşürəm. �zü də qəribədir ki, mən anamı elə vətənimlə qoşa itirmişəm, onu da torpaq uğrunda şəhid olmuş sanıram. Çünki ermənilər onları gətirib qarın içinə tökdülər, arvad sitəmlərə dözməyərək dünyasını dəyişdi. Və mən hər gecə demək olar ki, anamı yuxuda görürəm və heç vaxt anamı Bakıda yuxuda görmürəm. Həmişə o torpaqda yuxuda görürəm, həmişə o vətəndə yuxuda görürəm. Ona görə yuxu mənim vüsal yerimdi, görüş yerimdi. Ən sarsıntılı vaxtımda, ən ağır kədərlə üz-üzə gəldiyim vaxda, ən çıxılmaz bir məqamla üzləşdiyim vaxtda anam yuxuma girir, mənə yol göstərir. Bilirsiniz, bu möcüzədi. Bəzən illərlə görmək istədiyim, amma heç vaxt rastlaşmadığım insanları yuxuda görürəm. Ən başlıcası, mən vətəni, doğulduğum yeri yuxuda görürəm.\n-Bu qədə kövrək notlardan sonra bir söz də soruşmaq istəyirəm. Bu gün Azərbaycan ədəbi mühiti bir kobud ifadə ilə desək, "talkuçkaya" bənzəyir. Hər şey alınır, hər şey satılır - dəyərli sözdən başqa. Siz də bunun içərisindəsiniz?\n-Bəli, ədəbi mühit deyəndə birinci olaraq rəhmətlik Qulu Xəlilovu xatırlayıram. Və ədəbi mühitdə baş verən bu hadisələrə baxdıqca, fikirləşdikcə, təhlil etdikcə mənə hər dəfə elə gəlir ki, Qulu müəllimin qəbri neçə yerdən çatlayır. Çünki o, çox nəhəng bir tənqidçi idi və ədəbiyyatda baş verən qüsurlu hallara, zəif misralara, zəif əsərlərə dözümsüz idi, çox sərt münasibət göstərirdi. O heç nədən çəkinməzdi, ən yaxın dostunun da, sirdaşının da əsəri zəifdisə o, dərhal tənqidi sözünü deyərdi. İndi Azərbaycan tənqidində bir "tost" ənənəsi davam edir. Mən ildə beş kitabı çıxan bir nəfərin yaradıcılığı ilə bağlı möhtərəm bir tənqidçidən soruşdum ki, niyə susursunuz? Mənə cavabı bu oldu ki, susmağım etiraz əlamətidir. Mən bununla razılaşmıram. Biz bunların qarşısını, ədəbiyyata dəxli olmayan kitabların qarşısını kəsməliydik. Bic nəşriyyatlar meydana gəlib. İfadəmə görə üzr istəyirəm. Nələr çap etmirlər, adam bəzən xəcalət çəkir. Doğrudur, bəzilərinə münasibətimi bildirirəm. Nəşriyyatlar indi bir bazar yolunu tutublar, nə gəldi çap edirlər. Nə bir nəzarət var, nə bir rəy bildirən var... Naşir də özləridir, redaktor da, korrektor da. Bu gün ədəbi tənqid ölü vəziyyətindədir, bu gün hər şey münasibətlər üstündə qurulub. İndi tənqidə münasibətlər bələdçilik edir. Dəhşət burasıdır.\n-Flora xanım, heç qəzetlərimizdə də hər şey yerində deyil. Sizin qəzetin baş redaktoru da bununla bağlı kəskin bir yazıyla çıxış etmişdi. Siz peşəkar jurnalist kimi mətbuatımızın durumunu necə qiymətləndirirsiniz və çıxış yolunu nədə görürsünüz?\n-Doğrudan da, bizim qəzetdə həm baş redaktorumuzun, həm də digər müəlliflərin boz mətbuatla bağlı ara-sıra kəskin yazıları dərc edilir. Biz bu hala qarşı sərt mövqeyimizi həmişə ortaya qoyuruq. Bilirsiniz, indi elə bir qatmaqarışıqlıq yaranıb ki, hər şeyi atırıq keçid dövrünün üstünə. Bu keçid dövrü isə qurtarmır. Yapışmışıq yaxasından onunla təsəlli tapırıq. Vəziyyətdən çıxış yolu... BDU-nun jurnalistika fakültəsi var. Buraya məhz jurnalistikaya sevgisi, yaradıcılıq qabiliyyəti olanlar qəbul edilməlidir. Yoxsa kimin balı uyğun gəldisə yox. Digər tərəfdən, həmin fakültəni qurtaran ixtisas sahiblərinə qəzetlərdə yer vermək, onları işlə təmin etmək lazımdır. İkincisi, qəzet açanların qarşısında sərt şərtlər qoyulmalıdır. Onların peşəsi, təhsili, yaradıcılıq imkanları araşdırılmalıdır. Yoxsa indi hansı sahənin insanını axtarsan qəzetlərdə tapa bilərsən. Hətta adını yaza bilməyənlər də qəzetə redaktorluq edir. Sovet dönəmində məhz bu sənətə sevgisi, yaradıcılıq imkanı olanlar jurnalistika fakültəsinə qəbul edilirdilər. Rusiya prezidenti Putinin çox maraqlı bir ifadəsi var: "Sovet dövlətinin dağılmasına təəssüflənməyənin qəlbi, yenidən qurulmasını istəyənin isə ağlı yoxdur". Yəni o cəmiyyət hər kəsə öz peşəsinə görə yanaşır, jurnalistin dəyərini, yerini bilirdi. İndi kim nə istəyir yazır, təhqir edir, tərif edir və insanlar da məhkəmələrə üz tutmalı olur. Məhkəmə çəkişmələri də o qədər uzanır ki, insanlar də bezirlər. Mütləq bu sahəyə ciddi yanaşmaq, qətiyyət göstərmək lazımdır.\n-Flora xanım, yaradıcılığınızda, şəxsi həyatınızda hansı yeniliklər var?\n-�ncə onu deyim ki, nənə olmuşam. Dünyada bundan böyük sevinc yoxdur. Bütün dərdlərimi, qəmlərimi balaca Gülnuru sinəmə sıxanda unuduram. Allah hər kəsə qismət etsin. O ki qaldı yaradıcılığa, uzun illərdi ki, bir kitab üzərində işləyirdim. Bəlkə də bu, mənim yaradıcılığımın Qu nəğməsidir. Əslən Zəngəzurdanam, kitab da doğma yurda həsr olunub. Mən bütünlüklə doğulduğum yurda bağlı adamam. Zəngəzur çox qədim abidələrlə zəngin bir yurddur. 522 səhifəlik kitabı mən başa çatdırıb, artıq nəşr etdirmişəm və o yurdun adi poçtalyonundan başlamış, akademikinə qədər hər kəsi bu kitabda oxuculara təqdim etməyə çalışmışam. Çünki bu adamlar o yerlərin simvoludur. Həm də bu mənim üçün bir təsəllidir, axı yazmaqla, kitabla torpaq alınmır ki, sadəcə bizdən sonrakılar üçün bir tarixdir.\n-Siz jurnalist olmasaydınız duyğularınızı necə ifadə edərdiniz?\n-Düzü, Əbülfət, mən heç bu barədə düşünməmişəm. Uşaqlıqdan jurnalistlik ən böyük istəyim, arzum olub. Gözümü açanda evimizdə iki mənəvi işığın yandığını görmüşəm. Onun biri Məmməd Araz idi, bir Qulu Xəlilov. Allah hər ikisinə rəhmət eləsin. Mən sözə məhz onları sevdiyimə görə bağlanmışam. Odur ki, özümü başqa sənətdə təsəvvür edə bilmirəm.\n-Nə vaxtsa qələmi ata bilərsiniz?\n-Yox, mən qələmsiz yaşaya bilmərəm. Qələm mənim təkcə çörək ağacım deyil. O mənim mənəviyyatımın açarıdır. Mən ağır bir əməliyyat keçirdim. Görünür iynələrin təsirindəndir ki, mən əlimə qələm alanda ancaq şer yazıram. Publisist yazılarımı isə diktə edirəm.\n-Səmimi deyin, qələm sizi dolandırır, təkcə mənən yox ha?\n-Gileyi, şikayəti xoşlamıram. Niskilli olsam da bu, vətən dərdi ilə bağlıdır. Mən maddi çətinliklərə dözməyə bacaran adamam. Niyə şikayət edim ki, hər şeyi qələmlə qazanmışam. Amma o məni nə dərəcədə təmin edib bunu bir Allah bilir.\n-Ümumiyyətlə, bu gün qələmlə dolanmaq mümkündür?\n-Xeyr. Mümkün deyil. Sadəcə yenə təkrar edirəm ki, yazılarımızın sovet dönəmindəki kimi reaksiyası olmasa da mən hər bir yazımı oğul toyu kimi böyük sevinclə gözləyirəm. Yazıda bir sözümü dəyişəndə məna itir. Amma onun bəxş etdiyi sevinci heç nə ilə dəyişə bilmərəm. Bu mənə bir ömür bəsdir. Mən çətinliyi görə-görə yaşayan adamam. Rəhmətlik Mirvari Dilbazi deyirdi ki, "Mən çətin yaşadım, amma şərəfli yaşadım", əsl qələm sahibinin həyatı budur. �zümüzü aldadıb yaşayırıq. Məmməd Araz demişkən, "�zümə xoş gəlir bu qəbahətim".\n-Flora xanım, peşəmiz belədir ki, hamıya sual ünvanlayırıq. Bax sizin özünüzün-özünüzə ünvanlayıb amma cavabını tapmadığınız sual var?\n-Mən bu suala həmişə Bəxtiyar Vahabzadənin misralarıynan özüm öz içimdə cavab axtarmışam:\nMən niyə beləyəm qara bəxtimdən,\nBiryolluq usanıb, üzülüşmədim.\nHamını hiss edib başa düşən mən,\nBir dəfə özümü başa düşmədim\n- mən ancaq bu misraları tez-tez işlədirəm. Bu misralar mənim yol yoldaşımdır.\n2020-04-02 : Əbülfət MƏDƏTOĞLU: ÖMRÜN OTUZ ÜÇ ANI


Azərbaycanda bu məkanlar dərmanlanır\nAzərbaycanda bu məkanlar dərmanlanır: səbəb COVID deyil\n20:33 22.05.2021 (Yenilənib 20:20 22.05.2021)\nDirektor müavini qeyd edib ki, Azərbaycan yaxın vaxtlarda ölkəmizin malyariyadan azad olma sertifikatını əldə edəcək.\nBAKI, 22 may — Sputnik, Zülfiyyə Quluyeva. Azərbaycanda malyariya ilə mübarizə tədbirləri davam etdirilir. Havalar isindiyindən malyariya ocaqlarında dərmanlama işləri aparılır.\nBu barədə Sputnik Azərbaycan-a Səhiyyə Nazirliyinin Respublika Gigiyena və Epidemiologiya Mərkəzinin (RGEM) direktor müavini Afaq Əliyeva məlumat verib. O bildirib ki, Azərbaycanda 2013-cü ildən malyariyaya yerli yoluxma faktı qeydə alınmayıb:\n"2012-ci ildən sonra ölkəmizdə malyariyaya yerli yoluxma halı olmayıb. Malyariyaya yoluxma ancaq Afrika ölkələrindən gələnlərdə qeydə alınır. Buna rəğmən mütəmadi olaraq malyariyaya qarşı tədbirlər davam edir. Havaların istiləşməsi ilə əlaqədar durğun su hövzələrində dərmanlama işləri aparılır".\nA. Əliyeva bildirib ki, rayon GEM-ləri tərəfindən həmin tədbirlər həyata keçirilir. Direktor müavini həmçinin qeyd edib ki, Azərbaycan yaxın vaxtlarda ölkəmizin malyariyadan azad olma sertifikatını əldə edəcək. Onun sözlərinə görə, bununla bağlı danışıqlar aparılır. A. Əliyeva bildirib ki, bunun üçün Ümumdünya Səhiyyə Təşkilatı (ÜST) tərəfindən qərar verilməlidir.\n* ÜST dünyada koronovirusdan həlak olmuşların həqiqi sayını açıqlayıb\n* İranda Genetiklərin Beynəlxalq Konqresi keçirilir\n* Baş toksikoloqdan əhaliyə xəbərdarlıq\nsertifikat, dərman, xəstəlik, malyariya


Gün qızmamış - Gənc şairin İLK hekayəsi » Manera.Az\nManera.az gənc şair Məhəmmədin " Gün qızmamış" hekayəsini təqdim edir:\nNənəm Elmiraya həsr edirəm\n- Mahir, dur, oyan, a bala, oyan, get çörək al, gəl, gün qızmamış gedək o tutu da çırpaq, sonra istidən macal olmayacaq.\n...Gülgəz arvad elə o vaxtdan cəlddi, çevikdi. Həmişə evdə kişi işinə də qaçıb, qadın işinə də.\nHər səhər günəşlə bərabər oyanır, elə, gecələr də gecənin lal sükutuyla yuxuya gedir. Dəqiq, halal adamdı. Nə kimsədə bir qəpiyini qoyar, nə də kiminsə qəpiyi qalar onda. Arada deyir, heyif ki, Allah məni kişi yaratmayıb...\nBudur, gözlərini ovuşdura-ovuşdura Mahir çıxdı otaqdan.\n- Ay nənə, tut vaxtıdır?! Qoy yataq, axşam sərinində çırparıq. Qaçmır ki tut.\n- A bala, axşam da evə yığılmırsan, gəl, sən canın, gəl, çırpaq, bəhməz bişirəcəm. Qaraciyərə xeyirdi, hər dərdin dərmanıdı. Deyirsən ki, mədəm ağrıyır axır vaxtlar. O bəhməzdən 2-3 qaşıq ağzına alsan, bədənində nə var, çıxıb gedəcək. Hələ get, çörək al, gəl.\nMahir ürəyində deyinə-deyinə əl-üzünü yuyub, getdi çörək dalınca. Onsuz da ayaqları anadangəlmə əyri olan Mahir, yuxulu-yuxulu lap "səkkiz yazırdı" yolda...\n- A gəlin, a gəlin, o ağ tül var haa, sərgidə, gətir onu bəri, Mahir gəlsin, çıxsın, gedək o tutu çırpaq.\nHeyifdi, a bala, tökülüb gedir, Allahın verdiyi ruzidi...\nYenə dilləndi Gülgəz arvad.\nElə o vaxtdan bağçanın əkin-biçininə, təmizliyinə özü baxır. Tez-tez günün qızmarında başında yaylıq, alnından tər tökülə-tökülə ağacları bir-bir sulayır, otdan-çayırdan təmizləyir bağçanı...\nMeyvələr yetişən kimi də yığıb mürəbbəliyi mürəbbə edir, kompotluğu da kompot...\nGün yavaş-yavaş qızır daha, yarım saatdan çoxdur gedib Mahir...\n- A gəlin, harda qaldı bu uşaq? Bir küçəyə çıx, gör gəlirmi? Nə yaman uzun çəkdi bunun iki çörək almağı?\n- Ana, yəqin, dostlarıyla rastlaşıb orda, ləngiyir. Harda olsa gələr...\nNailə xala evin gəlinidi. Anasıdı Mahirin.\nUşaqla uşaqdı, böyüklə böyük. Mehriban adamdı, heç kəsin xətrinə dəyməz. Nə vaxt görsən can deyib, can eşidər.\n- A bala, daha bir saat oldu, harda qaldı bu bivec? Noldu görən?! Buna deyirlər e uşağa buyur, dalınca yüyür.\nHalbuki, Mahirin artıq 18 yaşı var, ancaq yenə nənəsinin gözündə ərköyün bir uşaqdır.\nSığışmadı Gülgəz arvad, çıxdı küçəyə. Küçədə heç Mahirin qaraltısı da yoxdu hələ.\n- Ay Məzi, a bala, bir mağaza tərəfə get, velosipedin var, gör Mahir ordadımı? Çağır, gəlsin evə.\nQonşunun uşağına buyurdu Gülgəz arvad. Məzi getdi Mahirin arxasınca.\nGülgəz arvadın qaşı çatıldı, sağ əlini çənəsinə dayaq edib, dayandı darvazanın qabağında.\nArtıq gün qızdı, isti adamın təpəsini deşir, daha tut çırpmaq qaldı ya axşamüstünə, ya da sabaha.\nGülgəz arvad darvazanın qabağında o yana, bu yana gəşt edir, deyinir:\n- Belə uşaqmı olar, bir dəfə vaxtında gedib , vaxtında gəlməz, bir işin qulpundan tutmağa canı çıxır. Bax, kimə qoşulub, hara gedib görən?!\nÇox keçməmiş Məzi təngnəfəs qayıtdı, günün altında yazıq uşaq pomidor kimi qızarmışdı...\n- Ay Gülgəz nənə, yoxuydu orda Allah haqqı, hər tərəfə baxdım.\n- A bala, orda bir camaatdan soruşaydın dana, görüblərmi orda?\nDaha bu günün qızmar vaxtında təzədən mağaza tərəfə qayıtmağa halı yox idi Məzinin...\nMızıldaya-mızıldaya nəsə deyib getdi evlərinə.\nYaman narahatdı Gülgəz arvad, Mahirin telefonu da yoxdu ki, zəng eləsin, halı olsun...\nTövşüyə-tövşüyə özü getdi nəvəsinin arxasınca.\nGetdi o tərəfdə də camaatdan soruşdu, bir nəfər gördüm demədi...\nDaha irəli getməyə canında hal qalmamışdı. Dişi bağırsağını kəsə-kəsə, qorxu içində qayıtdı evə.\nHardadı axı Mahir?!\nGəldi, oturdu taxtına, dikdi gözünü darvazanın bozumtul qapısına, düşünür:\nGörən başına nə iş gəldi bunun?! Hara yoxa çıxdı?! Kimə qoşuldu, hara getdi?!\nUşaq da deyil ki, deyim başını yozub oğurladılar nəvəmi. Allah iraq eləsin.\nNeyləyim mən, ay Allah?! Harda qaldı bu uşaq?!\nDüşünə-düşünə ayaqlarındakı yamyaşıl damarlara da baxır... Bəzən mənə elə gəlir ki, bu yaşıl damarlar öz rənglərini bağın-bağçanın yaşıllığından götürüblər.\nAxı ömrü boyu Gülgəz arvad bağçaya qulluq edib...\nAlnından tər tökülə-tökülə Mahir girdi qapıdan.\nGülgəz arvad bilmədi, əsəbini töksün nəvəsinin üstünə, yoxsa 2 saatdır harda olduğunu soruşsun.\nMahir bir dərin of çəkib, çörəyi gətirib stolun üstünə atdı, getdi üzünün tərini yumağa...\nGülgəz arvad əsəbini birtəhər boğdu:\n- A bala, hardasan iki saatdı, qadan alım?!\n- Ay nənə, aşağıda Sənəm arvad əylətdi. Heç xeyir şey olsa, məni çağırmazlar. Tut çırpırdılar, köməyə çağırdı. O da bəhməz bişirəcək.../edebiyyatqazeti.az/\nMəktəbə get, dərs oxu! - Uşaq şeirləri


Regionda gözlənilməz dəyişiklik, müttəfiqləri Türkiyəyə qarşı...\n12:18 12.03.2021 (Yenilənib 17:25 12.03.2021)\nTəlimlər Birləşmiş Ştatların dövlət katibi Entoni Blinkinin Türkiyəni hədəf alan açıqlamasından sonra elan olunub.\nBAKI, 12 mart — Sputnik. Yunanıstan Amerika Birləşmiş Ştatları ilə birgə gözlənilmədən Aralıq dənizində təlimlər keçirəcək.\nSputnik Azərbaycan "Milliyet" nəşrinə istinadən xəbər verir ki, Birləşmiş Ştatlar regiona çox böyük hərbi kontingentlə gəlib.\nBelə ki, Yunanıstana məxsus Krit adası yaxınlığına USS Eisenhower aviadaşıyıcısı ilə yanaşı 22 hərbi gəmi və 5 mindən çox hərbçi cəlb olunub.\nQeyd olunur ki, təlimlər Birləşmiş Ştatların dövlət katibi Entoni Blinkinin Türkiyəni hədəf alan açıqlamasından sonra elan olunub.\nDövlət Departamentinin yaydığı məlumatda qeyd olunur ki, Birləşmiş Ştatlar Aralıq dənizi regionunda sabitlik üçün Yunanıstanla işbirliyini davam etdirəcək. Bildirilir ki, təlimlərlə bağlı bütün təşkilatı işlər Yunanıstan Dəniz Qüvvətlərinin Komandanlığı tərəfindən həyata keçirilib.\nHərbi təlimlərin gələn həftə baş tutacağı gözlənilir.\nQeyd edək ki, Yunanıstan ordusu ötən həftə başqa bir müttəfiqi olan Fransanın "Şarl de Qoll" aviadaşıyıcısı ilə Aralıq Dənizində Türkiyəyə qarşı təlimlər keçirmişdi.